Легионерлар: Жепаров «Сеонгнам» сафида навбатдаги голини киритди / CHAMPIONAT.asia\n03:00Olamsport: Ҳасанбой Дўсматов кумуш медални тасодиф деб ҳисобламоқда, Головкинга мухлислик қиладиган ўзбек боксчиси 4 02:15Чемпионлар лигаси. Бугунги ўйинларда урилган барча голларни томоша қилинг ВИДЕО 3 01:40Чемпионлар лигаси. Лондонда триллер, "Бавария" қайтди, "Барселона" ва МЮда ғалабалар 76 01:14Мессида юбилей 8 01:04ЕЧЛ. Пике илк бор қизил олди 5 01:00Акинфеев - 42 8 00:51Мюллер немислар орасида биринчи 2 00:45Спортчилар ижтимоий тармоқларда 5 00:21Миле Свилар Касильяснинг 18 йил сақланиб турган рекордини янгилади 6 23:55Ўзбекистон U-19 терма жамоаси ўртоқлик учрашувида Қатарни мағлуб этди 10 23:55Роббен - Чемпионлар лигасида 100та ўйин ўтказган иккинчи голланд 5 23:20U-17 Жаҳон чемпионати. Эрон чорак финалда ким билан ўйнайди? 8 22:58Чемпионлар лигаси. «Қорабоғ» «Атлетико» билан дуранг ўйнаб тарихий натижа қайд этди! 17 22:31Россия Аргентина ва Испания билан қайси стадионларда ўйнайди? 5 22:15“Сўғдиёна” нинг навбатдаги рақиби “Металлург” 2\nЛегионерлар: Жепаров «Сеонгнам» сафида навбатдаги голини киритди\n28 окт 11:08\nҲориж чемпионатларида тўп сураётган Ўзбекистон миллий терма жамоасининг бир нечта аъзолари ўтаётган ҳафтанинг дам олиш кунлари ўз клублари сафида расмий ўйинларда майдонга тушишди.\nМоскванинг «Локомотив» клуби сафида ўйнаётган Ўзбекистон миллий терма жамоаси ҳимоячиси Виталий Денисов, 27октябрь куни Премьер-Лиганинг 14-тури доирасида сафарда «Рубин» клубига қарши майдонга тушди ва тўлиқ 90 дақиқа тўп сурди. Мазкур учрашувда «Локомотив» 2:1 ҳисобида қозонликлар устидан ғалаба қозонган.\nМахачқалъанинг «Анжи» клуби ўз учрашувини 28 октябрь куни сафарда «Кубань» клубига қарши ўтказади. «Анжи» сафида Ўзбекистон миллий терма жамоаси ярим ҳимоячиси Одил Аҳмедов тўп сураётганидан хабарингиз бор.\n27 октябрь куни Қозоғистон премьер-лигасида 31-тур учрашувлари ўтказилди. Ўзбекистон миллий терма жамоаси ҳужумчиси Улуғбек Бақоев тўп сураётган Павлодарнинг «Иртиш» клуби шу куни сафарда «Ордабаси» жамоасига қарши тўп сурди. Учрашувда 3:1 ҳисобида «Ордабаси» ғалаба қозонган. Эътиборлиси, «Иртиш»нинг ягона голига Ўзбекистон миллий терма жамоасига номзод бўлган ҳужумчи - Улуғбек Бақоев учрашувнинг 25-дақиқасида киритган.\n3 нафар миллий терма жамоага номзод футболчи - Александр Гейнрих, Темур Кападзе ҳамда Марат Бикмаевлар тўп сурадиган «Актобе» клуби сафарда «Остона»га қарши майдонга тушди ва 0:1 ҳисобида имкониятни бой берди. Александр Гейнрих ҳамда Темур Кападзелар ўйинда тўлиқ 90 дақиқадан ҳаракат қилган бўлсалар, жароҳатидан қутулиб сафга қайтган Марат Бикмаев иккинчи бўлимнинг 66 дақиқасида майдонга туширилган.\nХитой Суперлигасида навбатдаги тур ўйинлари 30 октябрь куни ўтказилади.\n26 октябрь куни Жанубий Корея «К» лигаси иккинчи давра ўйинларининг 5-тур учрашувлари бўлиб ўтди. Иккинчи даврадан бошлаб «К» лигада 8-14 ўринлар учун курашга киришган «Сеонгнам Илва Чунма» клуби таркибида Ўзбекистон миллий терма жамоаси сардори Сервер Жепаров тўп суриб келмоқда. Тажрибали ярим ҳимоячи 27 октябрь куни сафарда «Дегу» клубига қарши асосий таркибда майдонга тушди ва 90 дақиқада ҳаракат қилди. Эътиборлиси «Сеонгнам»нинг учрашувдаги биринчи голига, айнан Жепаров 12-дақиқада муаллифлик қилди. Ўйинда эса, 2:2 ҳисоби қайд этилган.\n26 сентябрь куни Озарбайжон премьер-лигасида ҳам 11-тур ўйинларига старт берилди. Ўзбекистон миллий терма жамоаси ҳужумчиси Баҳодир Насимов ушбу турда сафарда «Семурғ» клубига қарши ўйинда асосий таркибда майдонга тушди ва 63 дақиқада алмаштирилди. Учрашувда 0:0 ҳисобидаги дуранг қайд этилган.\nУшбу мавсумдан бошлаб, «Қатар Юлдузлар Лигаси» иштирокчиси - «Ал Муъайзир» клуби шарафини ҳимоя қилаётган Ўзбекистон миллий терма жамоаси ярим ҳимоячиси Фозил Мусаев, 26 октябрь куни жамоаси сафида ўз майдонида «Ал Жаиш» клубига қарши асосий таркибда майдонга тушди. 4:2 ҳисобида «Ал Жаиш» клубининг ғалабаси билан якунланган учрашувда Мусаев тўлиқ 90 дақиқа ўйнади.\nДубайнинг «Аш Шабоб» клубида тўп сураётган Ўзбекистон терма жамоаси ярим ҳимоячиси Азиз Ҳайдаров 26 октябрь куни сафарда «Ал Шааб» клубига қарши кечган учрашувда тўлиқ 90 дақиқа ҳаракат қилди. «Аш Шабоб» мазкур учрашувда 1:2 ҳисобида имкониятни бой берди.\nЖорий йил Ўзбекистон миллий терма жамоаси олдида жиддий ўйинлар... 228\nЕЧЛ 3-тур учрашувларига старт берилди... 96


Давлат автомобиль назорати ходимлари аёл ҳайдовчиларни 8 март, Халқаро хотин-қизлар байрами билан табрикламоқдалар, Тошкент. (Тошкент ИИББ)\nТОШКЕНТ – Ўзбекистонда милиция ходимлари халқ билан янада яқинроқ ҳамкорлик қилиш ва муносабатни яхшилаш мақсадида Хавфсиз шаҳар лойиҳаси доирасида бир қатор ислоҳотларни амалга оширмоқда.\n«Кўпчилик узоқ йиллар давомида ҳуқуқни ҳимоя қилиш идораларини фақат жазоловчи ташкилот сифатида қабул қилар эди», деди 42 ёшли тошкентлик Фарҳод Усмонов Карвонсарой нашрига.\n2016 йилнинг якунида президент этиб сайланган Шавкат Мирзиёев ўзидан аввалги Ислом Каримов давридаги авторитар сиёсатнинг айрим кўринишларидан воз кечган.\n«Бюрократия, коррупция, ноқонуний ҳибсга олиш ҳолатлари ҳали ҳам бизнинг хотирамизда, улар буткул йўқолиб кетмаган», деди Усманов. «Менимча, бу борада кескин ўзгаришларни амалга ошириш лозим, идоралар номи, уларнинг формалари ўзгариши зарур, ходимлар эса қайта аттестациядан ўтказилиши керак.»\nҲуқуқни ҳимоя қилиш ходимлари қарияга йўлдан ўтишга кўмаклашмоқда, 25 февраль, Тошкент. (Тошкент ИИББ)\nҲозирда ҳуқуқни ҳимоя қилиш органлари ҳақида шаклланган тасаввурни яхшилаш бўйича иш олиб бориляпти.\nЖамоатчилик билан алоқаларни яхшилаш мақсадида, Тошкент ДАН ходимлари Халқаро хотин-қизлар куни муносабати билан 8 март куни аёл ҳайдовчиларга гул улашдилар.\nБу акция видеоси Facebook ижтимоий тармоғига юкланди ва 10 мингдан ортиқ марта томоша қилинди.\n«Зўр иш бўлибди, сизларни яхши кўрамиз», дея изоҳ қолдирган Дилором Закирова видео тасвир остида.\n«Яхши ДАН ходимлари ҳам бор экан-да», деб ёзган Абдулло Ташев.\nКенг жамоатчилик «ҳимоячиларига» айланиш\nИИВ ходимларининг малакасини ошириш ва жиноятларнинг олдини олиш ишларига фуқароларни ҳам жалб қилишга қаратилган бошқа чора-тадбирлар ҳам режалаштирилган.\nШу ойдан бошлаб ҳуқуқ-тартибот идоралари ходимлари учун коррупцияга қарши кураш ва уларнинг самарадорлигини ошириш мақсадида янги баҳолаш тизими жорий этилди.\n«1 апрелдан бошлаб ички ишлар идоралари учун янги баҳолаш тизими жорий этилади, унга кўра, милиция ходимлари жамоатчилик тартибини таъминлаш, жиноятни бартараф этиш ва унга қарши кураш учун рағбатлантирилади ёки қониқарсиз хатти-ҳаракатлар учун жазоланади», деган Тошкент ИИББ раҳбари Рустам Жураев 10 март куни Ички ишлар вазирлигининг «Постда» нашрида берилган хабарга кўра.\n12 март куни бўлиб ўтган матбуот анжуманида Ички ишлар вазири ўринбосари лавозимини ҳам эгаллаган Жураев «фуқаролар жиноятни бартараф этишда ички ишлар ходимларига фаол ёрдамлашиши лозим», деб айтган. Бу ҳақда 15 март куни Gazeta.uz нашри хабар берган.\nЎзбекистон ҳуқуқни муҳофаза қилиш органлари фуқаролар ва милиция ходимларининг саъй-ҳаракатларини бирлаштириш мақсадида Қўшма Штатлар амалиётидан фойдаланиб «Neighbourhood watch» («Ўзи яшаётган ҳудудни кузатиш») дастурини қўллашни режалаштирмоқда, деди у.\nБу дастур доирасида фуқаролар ўзлари яшаётган ҳудудда содир этиладиган шубҳали ёки қонунга хилоф хатти-ҳаракатларга янада эътиборли бўлишлари талаб этилади, дея тушунча киритди Жўраев.\nGazeta.uz нашри хабарига кўра, ИИВ ходимлари ўзбекистонликлар назарида «ҳимоячилардек» кўринишлари керак, деб айтган Жўраев.\n«Ҳақиқатан ҳам, биз жамият ва ҳуқуқни муҳофаза қилиш идоралари ўртасида тўсиқ мавжуд дея оламиз», деди Жураев.\n«Биз қонунбузарларга қарши курашганмиз, аммо жамоатчилик билан алоқаларни яхшилаш ва унга тўғри муносабатда бўлиш масаласига эътибор қаратмаганмиз», деди у. «Менимча бу кенг қамровли, мураккаб муаммо ва уни алоҳида ўрганиш зарур.»\nИнтернетни ишга солиш\nТошкент милицияси ўз фаолиятининг очиқлиги ва шаффофлигини таъминлаш мақсадида, интернет ва ижтимоий тармоқлардан фойдаланмоқда.\n20 февралдан бошлаб, Тошкент Ички ишлар бош бошқармаси Facebook тармоғида ўз саҳифасига эга бўлди, бу ерда фуқаролар ўз муаммолари ҳақида хабар беришлари, қонунбузарлик ва жиноятлар, жумладан, ИИВ ходимлари томонидан содир этилган ҳуқуқбузарликлар тасвирланган видеоларни жойлаштиришлари мумкин.\nСаҳифа администратори зудлик билан чора кўрилишини таъминлаш учун барча изоҳларга жавоб беради.\n«Авваллари бундай нарсани тасаввур қилиб ҳам бўлмас эди», дейди тошкентлик 25 ёшли Бобур Нурмуҳаммедов Карвонсарой билан суҳбатда.\n«Ҳуқуқни муҳофаза қилиш идоралари жамоатчиликка жуда осон йўл топди. Сабаби, бугун кўпчилик телефони билан овора бўлиб вақт ўтказади. Улар жуда илғор йўл тутишди», деди у.\nРасмий Facebook саҳифасидан ташқари, баъзи ИИВ ходимлари жамоатчилик билан алоқада бўлиш учун ўзларининг шахсий Facebook саҳифаларини ҳам очишган. Тошкент шаҳар миграция ва фуқароликни расмийлаштириш бошқармаси бошлиғи Бекзод Сайфуллаев 1 март кунидан бошлаб биринчилардан бўлиб ўз саҳифасини ишга туширди.\nДавлатда энг катта танқидга учраган идоралардан бири ҳисобланган – Ўзбекистон Давлат йўл ҳаракати хавфсизлиги идораси ҳам жамоатчилик эътиборини қозониш йўлини топди.\n5 мартдан эътиборан, ўзбекистонликлар йўл ҳаракати хавфсизлиги идорасининг янги веб-саҳифасига видео ва суратларни жойлаштириб, қоидабузарликлар ҳақида хабар бериши ёки жарима ҳолатларига эътироз билдиришлари мумкин. Бундан ташқари, йўл ҳаракати хавфсизлиги бош бошқармаси Facebook ва Telegram орқали жамоатчилик билан мулоқотга киришган.\n«Ҳукумат билан мулоқотга киришиш ва уларнинг ходимларига нисбатан назоратни жорий этиш учун янада кўпроқ воситалар пайдо бўлаётганидан мамнунман», деди 28 ёшли тошкентлик ҳайдовчи Улуғбек Туропов Карвонсарой нашрига. «Ушбу ислоҳотлар келажакда ҳам давом этади деган умиддаман.»


“Сизлар эслатма олишларингиз учун Биз ҳар бир нарсани жуфт-жуфт қилиб яратдик”.\nЭнг муҳими, ана шу барча жуфтликлар ажралмасдир, бири бирини тўлдирувчидир. Аллоҳнинг ҳикматини қарангки, жамики мавжудодларнинг энг олийси бўлмиш одамзот жуфтлигини ҳам бир-бирига ҳеч қайси жиҳатдан ўхшамаган, туриш-турмушда, феъл-атворда, воқеликка муносабатда, фикрлашда, ҳис-туйғуларда фарқланадиган, айни пайтда бир-бирисиз ҳаёт кечиролмайдиган қилиб яратган.\nНикоҳ-оила мустаҳкамлигининг асоси, эр-хотин ўртасида тузилган аҳдномадир. Мазкур аҳднома туфайли икки ёш ҳаётларини туташтиришади.\nНикоҳ билан "оила" деб аталмиш бир гўзал ошиён қуришади. Никоҳ билан тузилган оила ҳалол ва пок бўлади. Шу боис, никоҳнинг қиммати каттадир. Унга жиддий қаралиши ҳам шундан.\nРасулуллоҳ (с.а.в.) марҳамат қиладилар: "Уч нарса жиддийдир: никоҳ, талоқ ва ражъат (бир талоқ қилинган хотинга қайтиш)". Бу эса никоҳнинг муқаддаслиги ва унинг қадрини баланд тутиш жоизлиги ифодасидир.\nОилада фарзандларнинг комил, етук, диёнатли бўлиши учун уларга ҳалол луқма едириб ўстириш керак. Аммо ҳалол луқмаданда, олдинроқ ўйлаш керак бўлган жиддий муаммо ҳам борки, бу эр-хотин ўртасидаги ўзаро ҳурмат ва муомаладаги эҳтиёткорликдир.\nТабароний ривоят қилган бир Ҳадисда жаноби Пайғамбаримиз (с.а.в.) марҳамат қилганлар: "Албатта, Аллоҳ таоло аёллар ила яхши муомалада бўлишингизни тавсия этади. Чунки улар сизларнинг оналарингиз, сингилларингиз ва ҳолаларингиздир".\nАна шундай жуфтлик саналган эркак ва аёлнинг илоҳий никоҳ ришталари туфайли бир хонадонда, бир оилада аҳил-тотув бўлиб яшаб кетишлари, бора-бора бир-бирларисиз тура олмасликлари, муҳаббат қўйишлари, насл давомийлигини таъминлаб умргузаронлик қилишлари ҳақиқатан Яратганнинг санъатига ва ҳикматига далолатдир.\nИслом динида никоҳ – бу Аллоҳнинг амри, Пайғамбар (с.а.в.)нинг суннатлари билан гувоҳлар ҳузурида боғланадиган муқаддас алоқа воситасидир.\nАллоҳ таоло ўзининг муборак каломида бандаларига қарата шундай хитоб қилади:\nПайғамбар (а.с.) ҳам умматни никоҳ асосида турмуш қуришга чақирганлар. Бу мавзуда кўплаб ҳадис шарифлар ҳам ривоят қилинган. Бир ҳадисда: “Эй йигитлар! Сизлардан қай бирингиз оила қуришга қурби етса уйлансин. Уйланиш номаҳрамларга кўз ташлашдан, зинокорликдан асрайди. Қурби етмаган киши рўза тутсин, токи унга тўсиқ бўлсин”, - дейилган (Имом Бухорий, Муслим, Абу Довуд, Термизий, Насоий ривояти).\nБошқа бир ҳадисда эса: “Тўртта яхши иш борки, булар пайғамбарлар суннатидан саналади: ҳаё, хушбўйлик, мисвок тутиш ва уйланиш”, - деб марҳамат қилинади (Имом Термизий ривояти).\nШу ўринда, эрнинг аҳли аёлига нисбатан ҳурмати устувор турмоғи жоиздир. Бинобарин, ҳурматни сақлаган эр оилага енгил қарамайди. Ҳар бир сўзни ўйлаб, мулоҳаза қилиб сўзлайди. Аммо бемулоҳазалик оқибатида айрим эркаклар аёлига ношаърий сўзлар айтиб қўйишадида, покиза никоҳларини ўзлари поймол этишади.\nМасалан, эр-хотин уришиб қолсалар, эр тилига эрк бериб: "Уч талоқсан, кет уйимдан", деб юборади. Хотин эса кетишни хоҳламайди. Ахир, ўртада уч бола бор-да! Шу андиша билан хотин оилани сақлаб қолмоқчи бўлади. Катталар аралашиб, уларни яраштиришади. Бир йил ўтиб, тўртинчи фарзанд дунёга келади...\nАфсуски, бунақа можаролар кейинги пайтларда тез-тез учраб турибди. Шариатдан бехабар эркаклар аёлларини гўё бир қўрқитиб қўйиш мақсадида сал нарсага "талоқ" сўзини тилга олишади. Бу билан "никоҳ" деган муқаддас битим поймол бўлишини ҳатто, ўйлаб ҳам кўришмайди.\nАслида "талоқ" Аллоҳ хуш кўрмайдиган ношаърий сўздир. Ўртага бу сўз тушиши оилани барбод қилади. Ваҳоланки, оилани никоҳ асрайди. Никоҳ харомдан сақланиш йўлидир. Унинг ҳурматини сақлаш солиҳ фарзандлар тарбияси учун ўта муҳимдир. Шундай экан, билиб-билмай орага талоқ тушиб қолса, қайси ҳолда оилавий ҳаётни давом эттириш мумкин-у, қайси ҳолда мумкин эмас, каби саволларнинг жавобини ҳар бир эр-хотин билиб қўйсалар, ёмон бўлмайди.\nНикоҳ - давомли бир суннатдир ва пайғамбарларнинг аҳлоқидан гўзал бир хулқдир.\nБир зот Иброҳим ибн Адҳамга шундай деди:\n«Сенга қанчалар яхши! Уйланмай ўзингни ибодатга бердинг».\nУ зот шундай жавоб бердилар:\n«Оила сабабидан сенда пайдо бўлган қўрқув менинг ичимдаги ҳолларимдан афзалроқдир!»\n«У ҳолда сени никоҳдан ушлаб турган сабаб недир?» - деди у зот.\nИброҳим Адҳам шундай жавоб бердилар:\n«Менинг бир аёл (хотин)га эҳтиёжим йўқ. Мен ўз нафсимни бир хотин билан машғул қилмоқни истамайман».\n«Оилали кишининг бир ракат намози, бўйдоқнинг етмиш ракат намозидан фазилатлироқдир».\n«Одамлар учун шундай бир замон келадики, одам ҳалокати хотини ва ота-онасининг қўли билан бўлади.\nУлар унинг фақирлигини юзига соладилар ва унинг кучи, тоқати етмайдиган нарсани унга юклайдилар.\nШу тариқа у ҳам дини йўқ бўлиб кетадиган йўлларга киради ва ҳалок бўлади».\n(Байҳақий «Зуҳд»да Абу )урайрадан (р.а.) ривоят этган).\nАбу Сулаймон ад-Дароний ҳазратлари никоҳдан сўралдилар. У зот шундай дейдилар:\n«Биродарларимиздан уйланганларнинг биринчи мартабада қолганларини ва маънавий даражаларга эришмаганликларини кўрдим».\n«Уч нарса борки, буларни талаб этган киши дунёга боғланиб қолган бўлади:\n1. Дунё ҳаётини исташ (ва охиратдан афзал кўриш.)\n3. Ҳадис (воқеа) ёзиш».\nҲасан Басрий ҳазратлари шундай дейдилар: «Аллоҳ бир қулига яхшиликни ирода қилган замон уни бола-бақра ва дунё моли билан машғул этмас».\nИбн Абил Хаворий шундай дейдилар:\nБир гуруҳ одамлар бу сўз ҳақида мунозарага киришдилар. Натижада, иттифоқ этдиларки, бу сўз(лар)нинг маъноси никоҳдан қочмоқ эмас, балки уни (Ҳақ йўлдан) тўсмаслик, халал бермаслик, машғул этмасликдир.\nШу ўринда Абу Сулаймон ад-Дароний сўзларига ишорат бор. Чунки у зот шундай деганлар:\n«Хотин, мол, фарзанд ва сени Аллоҳдан тўсиб, машғул этувчи ҳар нарса сен учун ёмондир».\nХулоса килиб, шундай деймизки, мутлоқ маънода никоҳни ташвиқ этувчи сўзлар шартларга боғлик ҳолда айтилгандир.\nИслом таълимотига кўра оила Яратганнинг розилигини топиш, Пайғамбар (а.с.) ахлоқлари, ислом одоби билан зийнатланиш мақсадида қурилади. Шунинг учун динимиз оилани никоҳ асосида қуришга алоҳида аҳамият беради.\nБинобарин, Ҳазрати Пайғамбаримиз (с.а.в.) айтганларидек, никоҳ ва талоқда ҳазил йўқ. Жаҳл чиққанда талоқ бериб, ҳушёр тортган пайт яна яшаб кетадиган жўн иш эмас бу.\nДемак, оила ва никоҳга соғлом ақл эгалари енгил муносабатда бўлишмайди. Улар оилага, айниқса, кўз қувончи бўлган фарзандлар келажагига илмсизлик ва омилик билан эмас, жиддий ёндошишади.\nНикоҳда беш турли фойда бор:\nЭнди бу ҳолларни навбати билан кўриб чиқайлик:\nНикоҳдан асл мақсад фарзандли бўлишдир. Яна никоҳдан мақсад – наслнинг давомийлигини сақламоқ ва дунёнинг инсон туридан ҳоли қолмаслигини машру йўлда таъмин этмоқдир.\nҚуш бир донни чўқиб олмоқ истар экан, баногоҳ ўзи учун аввалдан тайёрлаб қўйилган тузоққа тушиб қолиши мумкин. Инсон ҳам шундай. Инсон атрофи шундай таҳликали тузоқлар билан қуршалгандир. Шаҳвати сабаб фалокатларга тушиши мумкин.\nАллоҳ таоло ҳар қандай шароитда хоҳлаганини яратмоқка кодир.\nУйланиш ва фарзандли бўлиш истаги тўрт жиҳатдан Аллоҳ таолога яқинликни таъмин этади.\n1. Инсоният давомийлигини сақламоқ учун фарзандли бўлиш Аллоҳнинг муҳаббатига уйғун келади.\n2. Қиёмат куни бошқа пайғамбарлар каршисида умматининг кўплиги билан фахрланадиган Расулуллоҳнинг (с.а.в.) муҳаббатини истаган бўлади.\n3. Ўлгандан сўнг солиҳ фарзанднинг дуоси барокати билан амал дафтарига савоб ёзилишини талаб этган бўлади.\n4. Агар ўзидан аввал фарзанди вафот этса, унинг шафоатини истаган бўлади.\nТайёргарлик кўрмай, жон қийнамай фарзандли бўлишни истаган кишининг ҳоли ерни ҳайдамасдан, уруғ экмасдан ҳосил кутган кимсанинг ҳолига ўхшайди.\nЭкинзорни ҳайдамасдан аввал бир неча иш қуроллари лозим бўлганидек, уйланиш ва фарзандли бўлиш учун шаҳват зарур.\nАллоҳ буюкдир. У эркакни яратди. Аёлни ҳам яратди.\nЯна у нутфани яратди. Нутфа юрадиган томирларни яратди.\nЎша нутфа жойлашадиган раҳмни яратди, аёл ва эркакка шаҳватни мусаллат этди.\nБарча бу ишлар ақл эгаларини ўзлари учун ҳозирланган неъматларни ўйламоққа йўллайди.\nРасулуллоҳ (с.а.в.) уйланиш ва кўпайишни амр этдилар:\n«Уйланингиз, кўпайингиз!» (Абдуллоҳ ибн Умардан (р.а.) Байҳақий ривояти)\nНикоҳдан тўсувчи ҳар нарса экинзорни ҳайдамоққа халал берувчи сабабга ўхшайди. Уруғга зиён етказади; Ҳақ таоло яратган фитратни ва бундан англашилган маънони бузишга ҳаракат қилади.\nВаҳоланки, бу аъзолар устида рақам, ҳарф ва овоз билан эмас, бевосита Илоҳий бир хат билан ёзилган ёзувлар бор.\nИдрок ва басират соҳиби бўлган ҳар ким буни қабул қилади.\nУруғни зое қилган киши ҳали она бачадонида етилиб дунёга келмасдан аввал унинг келишига тўсқинлик қилган бўлади.\nБу боис дейилганки, азл (манийни раҳм ташқарисига тўкмоқ, оқизмоқ) ҳам шу ҳоллардан биридир.\nУмумий истисно ҳоллардан ташқари Аллоҳ насл сувини исроф қилиб, беҳуда сарф этилишини ёмон кўргандир.\nАллоҳнинг муҳаббати кишилик ҳақларининг ҳимоя этилиши ва наслнинг давомийлигидадир.\n«Аллоҳга "чиройли қарз" берадиган (Унинг йўлида ўз бойлигидан сарфлайдиган) киши бормики, унга бир неча бор баробар кўп қилиб қайтарса? Ҳолбуки, Аллоҳ (ризқни) танг ҳам, кенг ҳам қилур ва (сизлар) Унинг ҳузурига қайтарилажаксиз». (Бақара-245)\nНасл давомийлиги Аллоҳ таоло ҳузурида севилган, наслнинг йўқ килиниши эса, Унинг ҳузурида севилмаган хусусдир.\nАллоҳ таоло ўлим билан ҳаёт орасини ўз иродасига боғлаб бир-биридан айирмишдир.\nҲар нарса Аллоҳ таолонинг хоҳиши билан бўлади.\nАллоҳ оламлардан беҳожатдир. Ҳеч кимсага муҳтож эмас.\nУ ҳолда уларнинг ҳаёти ва ўлимларининг, насл давом эттиришларининг ёки йўқ қилишларининг, бир-биридан айрилишдаги - фарқланишдаги ҳикмат нима?\nБизнинг фикримизча; бутун коинотнинг, яхши ва ёмон, фойдали ва зарарли ҳар нарса Жаноби Ҳақнинг иродасига боғлиқ бўлишига бир монелик ва зиддият йўқ.\nДемак никоҳ асосида турмуш қуриш Аллоҳ таолонинг буйруғи, Пайғамбар (а.с.)нинг суннатлари экан, мусулмон киши оила қуриш йўлида ҳаракат қилиши, “қўли калталиги”ни рўкач қилиб, буни пайсалга солмаслиги лозим. Никоҳ туфайли инсон ўз насл-насабининг поклигини сақлайди, иффатини асрайди, бузуқлик, зино сингари ҳаром ишлардан тийилади.\nШуни алоҳида таъкидлаш лозимки, Исломда никоҳ икки томоннинг ихтиёри биландир. Шу сабабдан никоҳ қилинаётган вақтда ҳар иккаласидан алоҳида розиликларини сўраш ва жавобни гувоҳлар ҳам эшитишлари никоҳнинг шартларидандир.\nОила қўрғонининг пойдевори, унинг мустаҳкам қалъаси, эр-хотинни маҳкам боғловчи риштаси никоҳдир. Никоҳ инсонлар жамиятида энг муқаддас битим ҳисобланади. Чунки ҳаётда ҳалол ва ҳаромни ажратиш, эр-хотиннинг ҳақ-ҳуқуқларига риоя этиш, оила тузиш, инсон наслининг давомийлигини таъминлаш, ёш авлод тарбияси никоҳга боғлиқ масалалардир.\nМазҳабимиздаги мўътабар манбалардан бири бўлган “Дуррул-Мухтор” китобининг “Никоҳ фасли”да зикр этилганидек: “Одамзотга никоҳ ва имондан бошқа ҳатто жаннатда ҳам давом этадиган ибодат йўқ. Оила шундай саодатманд бир боғки, у ҳатто жаннатда ҳам давом этади. Ҳар қандай шартнома маълум муддатдан сўнг кучини йўқотади, аммо бир-бирларидан рози бўлган умр йўлдошларининг ҳаёти ўлим билан ҳам тугамайди”.\nНикоҳнинг учта асосий шарти бор:\n1. “Ийжоб ва қабул”, яъни бирининг оғзаки таклифи ва иккинчи томоннинг бу таклифни қабул қилиши. Ийжоб ва қабул очиқ сўзлар билан изҳор қилиниши керак.\n2. Никоҳ чоғида камида икки эркак гувоҳнинг ҳозир бўлиши, гувоҳларсиз қилинган никоҳ ҳисобга ўтмайди.\n3. Маҳр белгиланиши, яъни эр томонидан хотинга бериладиган совғанинг миқдори ёки нималиги аниқлаб олиниши керак.\nКейинги пайтларда оила мустаҳкамлиги, келин-куёвнинг бахтли, туғилажак зурриётларнинг соғлом бўлишини ўйлаб никоҳ олдидан келин-куёв тиббий кўрикдан ўтказиш ҳам жорий этилди. Бу нарса айримлар ўйлаганидай “кераксиз машмаша” ҳам эмас ёки пул бериб маълумотнома олувчилар фикрлаганидек уддабуролик ечими ҳам эмас. Авайлаб-ардоқлаб вояга етказган қизини не-не умидлар ва катта ҳаражатлар билан турмушга узатган, қизлари туфайли куёвли бўлган набираларни орзулаган ота-она тўйдан кўп ўтмай куёвининг давосиз, бедаво дардга йўлиққанини билса, қай аҳволга тушишини бир ўйлаб кўринг. Ёки куёвингиз гиёванд чиқиб қолса, қизингиз бахтига зомин бўлиб қолганингиздан дунё кўзингизга тор бўлиб кетади. Олган келинингиз руҳий хасталикка чалинган бўлсаю, ота-онаси буни яшириб, узатиб юборишган бўлса-чи? Ана шундай кўнгилсиз воқеаларнинг олдини олиш, оила ва фарзандлар иқболини ўйлаб, соғлом оила ва турмушни барпо этиш мақсадида жорий этилган бу тадбирнинг келин-куёвга ҳам, уларнинг яқинларига ҳам фақат фойдаси бор.\nНикоҳдан сўнг қурби етганича, исрофгарчиликка йўл қўймаган ҳолда халққа дастурхон ёзиб меҳмон қилиш ва икки ёшнинг никоҳини эълон қилиш Пайғамбаримиз кўрсатмаларидандир.\nАнас (рз.)дан ривоят қилинган ҳадисда қуйидагича келтирилади:\n“Набий (с.а.в.) Абдураҳмон ибн Авф (рз.)да сариқлик аломатини кўриб: “Бу нима?”, - дедилар. У: “Эй Аллоҳнинг Расули, данак оғирлигидаги тиллони маҳр қилиб бериб, бир аёлга уйландим”, - деди. Расулуллоҳ (с.а.в.): “Аллоҳ сенга барака берсин! Бир қўй сўйиб бўлса ҳам валима (зиёфат) қилиб бер”, - дедилар.\nУшбу ҳадисга биноан уйланган киши бир қўй сўйиб бўлса ҳам зиёфат бериши мустаҳабдир.\nНикоҳда ҳозир бўлганлар, зиёфатга келганлар келин-куёвга Аллоҳ таолодан хайру барака ва бахтли ҳаёт кечиришларини сўраб дуо қилишлари, уларни тўй билан табриклашлари Пайғамбаримиз (с.а.в.) қолдирган суннат амаллардандир.\nБиз мусулмонлар ҳар бир нарсада Пайғамбаримиз (с.а.в.)га эргашмоғимиз лозим. Айниқса, жамиятнинг бошланғич хужайраси ҳисобланмиш оилани барпо этишда эргашсак мақсадга мувофиқ бўлади. Оилавий ҳаёт ҳавас қилса арзигулик бўлиши лозим. Бу эса, ўртамизда сақланиб қолган ислом одоб-ахлоқи ва меҳр-оқибатининг давом этишига сабаб бўлади.\nУрф-одатларимизга кўра катталар, хусусан ота-оналарнинг ёш келин куёвларга оилавий турмуш ҳақида панд-насиҳат қилишлари, ҳаётий тажрибаларни сўзлашлари одат тусига кирган. Машҳур саҳобий Анас ибн Молик (рз.)дан нақл қилинган ривоятда Пайғамбаримиз (с.а.в.)нинг саҳобалари эрининг ҳурматини ва хизматини қилишни янги келинларга буюрар эдилар, деганлар.\nЭнг аввало, аёлларга чиройли муомала қилиш, ширинсўз бўлиш ва ҳар томонлама яхшилик қилиш лозим. Иккинчидан, гарчи уларнинг феъл-атворларида бирор ҳаракат ёқмаган тақдирда ҳам қўполлик қилмасдан, ширинсўзликда камчиликларини айтиш, буни тузатишга кўмаклашиш керак бўлади. Чунки ҳар нарсада биз билмаган, ақлимизга келмаган Аллоҳ таолонинг ҳикматлари бор. Аёлларнинг хулқларида бир эмас бир неча яхшилик борлиги маълум. Аёлларнинг оила саранжом-саришталиги, кийим-кечак ва уйларнинг озодалиги, таом тайёрлаш борасидаги хизматлари ва энг муҳими тўғри тарбия берилган, кўзлар қувончи бўлмиш солиҳ фарзандни дунёга келтириши шундай яхшиликлар сирасига киради. Бу ҳақда ҳадис шарифда Расулуллоҳ (с.а.в.) бундай деганлар: “Мўмин одам мўминага ғазабланмасин! Агар унинг хулқидан бири ёқмаса, иккинчиси хурсанд қилади” (Имом Бухорий ривояти).\nИслом дини муҳаббат, раҳмат, меҳр-шафқат каби хислатлар оиланинг таянчи эканини айтади. Бежизга ҳадисда: “Агар бирон нохушлик қилса, унинг замирида кўп яхшиликлар бўлиши мумкин”, - деб айтилмаган.\nНеча исталган нарсалар борки, улар ёмон.\nНеча орзу этилган нарсалар борки, улар севимлидир.\nГуноҳлар нохушдир. Шу билан бирга орзу этилади.\nТоат-ибодатлар севилган ва исталган нарсалардир.\nКуфр ва ширк ёмон. Лекин барибир баъзилар тарафидан орзу этилади.\n«У (Аллоҳ) бандаларинииг кофир бўлишига рози бўлмас». (Зумар-7).\nУ ҳолда насл давомийлигини таъмин этмоқ билан, уни йўқ қилмоқни Аллоҳ наздида ҳеч айни (бир, тенг) бўлурми? Бир ҳадиси қудсийда Аллоҳ марҳамат этади: «Мусулмон қулимнинг руҳини қабз этмоқ хусусида оғир муомала қилганимчалик, ҳеч бир нарсада тараддудланмадим. Мен унинг ёмонлигидан рози бўлмайман. Муҳаққақки, унинг учун ўлим бор». (Абу )урайрадан (р.а.) Бухорий ривоят этган).\n«Муҳаққақки, унинг учун ўлим бор» ифодаси у ҳақда аввалроқ келган бир иродага ишорат этмоқда.\nАллоҳ марҳамат этади:\n«Сизларнинг ўртангиздаги ўлимни (ажални) ҳам Биз ўлчаб қўйгандирмиз». (Воқеа-60).\nЯна марҳамат этилади:\n«У (Аллоҳ) сизларнинг қайси бирингиз чиройлироқ (савоблироқ) амал қилувчи эканингизни синаш учун улим ва ҳаётни яратган зотдир». (Мулк-2).\nБу оятлар билан ҳадиси қудсийда келган «Мен унинг ёмонлигидан рози бўлмайман» ифодаси орасида ҳеч бир зиддият йўқ.\nАллоҳнинг зоти билан маҳлуқотнинг сифатлари орасида кўп фарқлар бор.\nМаҳлуқотнинг борлиғи модда ва шаклдан иборат, нуқсонга тўла.\nҲолбуки, Аллоҳнинг зоти ва сифатлари ҳар турли нуқсондан покдир.\nАрзимас айб топиб, фарзандларингиз онаси, кечалари ухламай бола катта қилган, саҳар туриб уйингизни супурган, кийимингизни тозалаб, сизга ширин-ширин таомлар тайёрлаб берган заифа аёлга кучингиз етдими? Албатта, аёл кишининг айби бўлиши мумкин. Хатолар такрорланмаслиги учун унга яраша шароит яратиб бериш эркак кишининг вазифаси эканини унутмаслик лозим.


Самарқандда мурожаатларга эътиборсиз қараган 39 нафар масъулларга маъмурий ва интизомий чора кўрилди - zarnews.uz\nВилоят ҳокимлигида жисмоний ва юридик шахслар ҳамда улар вакилларининг мурожаатлари билан ишлаш самарадорлигини ошириш юзасидан ўтказилган онлайн йиғилиш баёнида қайд этилишича, вилоятда жорий йилнинг биринчи чорагида ўтган йилнинг шу даврига нисбатан мурожаатлар 17,7 фоизга ошган. 5116 та мурожаатларнинг ўз вақтида кўриб чиқилмаган ва муддатлари бузилган ҳолда кўрилгани 54 тани ташкил этди. Такрорий мурожаатлар 176 тага кўпайган.\nТакрорий мурожаатларнинг асосий қисми Пайариқ, Паст Дарғом, Ургут, Самарқанд туманлари ва Самарқанд шаҳрига тўғри келади.\nМурожаатлар Ургут туманида икки баробар кўпайган бўлса, Паст Дарғом, Самарқанд ва Каттақўрғон туманларида жисмоний ва юридик шахслар ҳамда улар вакилларининг мурожаатлари белгиланган муддатлардан кечиктириб ижро этилган. Вилоят ер ресурслари ва давлат кадастр бошқармаси, соғлиқ сақлаш бошқармаси, қурилиш бошқармаси ва “Сувоқава” давлат унитар корхонаси ҳам мурожаатлар ижро муддатига эътиборсизлик қилган.\nМурожаатлар билан ишлашда йўл қўйган хатолари учун 39 нафар масъулларга нисбатан белгиланган тартибда маъмурий ва интизомий жазо чоралари қўлланилган.\nВилоят ҳокимлиги томонидан биринчи чорак давомида туман ва шаҳарларда 7 марта сайёр қабул ўтказилган. Бу қабуллар давомида 2385 та мурожаат қабул қилиниб, 1904 таси ижобий ҳал этилган. 481 мурожаат бўйича тушунтириш ва тавсия берилган.\nТеглар: раҳбарлар Маъмурий жавобгарлик интизомий чора\nСектор раҳбарларига «мастер-класс» керакми? Ёхуд креатив фикрлашни биладиган ва билмайдиган раҳбарлар тўғрисида қайдлар\nSMSларни тарқатиб юбормаслик эвазига 14 миллион сўм талаб қилган товламачи аёлга жиноят иши очилди


23 март 2018, 11:39\nУйқу маданиятини болалик давридан билиш муҳим. Бироқ ота-оналар кечки овқатни соат 21:00 да тайёрлашса, боланинг кўзига уйқу келадими? Шу боис аввало уларнинг ўзлари фарзандларига ўрнак бўлиши керак.\nУйқуга тайёргарлик. Уйқу олдидан кундузги ташвиш ва хавотирларни унутган маъқул. Мияни телевизор кўриш, турли интенсив жисмоний босимлар билан тўлдирманг.\nОшқозонга ачининг. «Тўлдирилган» ошқозон уйқуга дўст бўла олмайди. Уйқу олдидан кофе, алкоголли ичимликлар истеъмол қилиш, тамаки чекиш тавсия этилмайди.\nУйқу саломатлик гарови\nКомпьютердаги рекламаларни қандай қилиб ўчирса бўлади: ҳақиқатда фойдаси тегадиган 5 дастур\n23 март 2018, 11:35\nБраузерингиз сайтларни ўзи очиб, саҳифани реклама ёки бошқа қидирув тизимларига тўлдириб юбормоқдами? «Лайфхакер»нинг тавсиясига кўра, қуйида номлари келтириладиган дастурлар бу борада сизга ёрдам беради.\nОддий, енгил ва мураккаб ўрнатиш жараёнини талаб этмайдиган дастур. «AdwCleaner» браузерлар «ўғирловчи» номли кераксиз ва созламалар панерлида пайдо бўладиган шубҳали объектларни ўчириб ташлайди.\n«AdwCleaner»ни яқинда «Malwarebytes» номли антивирусни яратган ихтирочи сотиб олган эди. Яхшиямки ушбу янгилик унинг нархига таъсир кўрсатмади ва у ҳамон бепул.\nЯхши пойабзални қандай танлаш мумкин? 8 та оддий маслаҳат\n23 март 2018, 11:28\nОёқларингиз толмаслиги ва оғримаслиги учун пойабзални қандай танлаш кераклигини билиб олинг. «Lifehacker.ru» сизга пойабзал дўконида адашмаслик сирларини ўргатади.\n— Пойабзални куннинг иккинчи ярмида сотиб олган яхшироқ, чунки одатда кечга бориб оёқлар озгина шишади. Эрталаб сотиб олинган пойабзал кечқурун оёқни сиқиши мумкин.\n— Пойабзални ўлчаб қўришдан аввал у билан бирга кийишни режалаштираётган пайпоқни кийинг. Мисол учун, кроссовкаларни синаб кўриш учун капрон пайпоқ киймаслик керак.\nСамарадорликни ошириш учун 9 та маслаҳат\n23 март 2018, 11:24\nБеш нафардан ортиқ одамни таклиф қилманг ва мажлисни 30 дақиқадан кўпроққа чўзманг. Бунда ҳамма гапириши мумкин, аммо вақт кам бўлгани учун одамлар чалғимайди. Йиғилиш якунида албатта мақсад ёки вазифалар келишиб олиниши керак, акс ҳолда унинг ошхонадаги суҳбатдан фарқи бўлмайди.\nИшларнинг тўғри рўйхатини тузинг\nКомпьютер технологиялари 22 январ 2018, 11:46\nSamsung смартфонларининг машҳурлик чўққисидаги даври ўтган бўлишига қарамай, улар ҳануз дунёда энг кенг тарқалган қурилмалар ҳисобланади. Сўнгги уч ойда Жанубий Корея корпорациясининг мобил қурилмалар бозоридаги позицияси секин-аста заифлашмоқда, бу айниқса Хитой ва бошқа Осиё мамлакатларида яққол кўзга тушланмоқда. Бу ерларда Huawei, Xiaomi, Vivo, Oppo каби маҳаллий брендлар машҳур бўлиб бормоқда.\nБлог им. feruzaxon\n22 январ 2018, 11:37\nҲаёт — оқ ва қора чизиқлардан иборат, шундай экан, ҳар бир инсон ўз ҳаётининг муайян босқичида оғир дамларни бошдан кечиради. Агар айни дамда синовлар давридан ўтаётган бўлсангиз, у ҳолда «Лайфхакер»нинг қуйидаги оддий психологик қоидалари — сиз учун.\n1. Ижобий ёндашувни сақлаб қолинг\nҲаёт бизга айни дамда диққат доирамизда бўлган нарсаларни яқинлаштиради. Ҳомиладор аёллар ён-атрофда ўзлари каби ҳомиладорларнинг кўплигидан ажабланишади, бирор машина русуми ҳақида орзу қилаётганлар кун сайин кўчада айнан шу русумдаги машиналарни кўпоқ учрата бошлашади.\nТишлар ҳақида ишониш керак бўлмаган уйдирмалар\nСаломатлик 17 январ 2018, 14:27\nТишларни даволаш ва уларнинг саломатлиги ҳақидаги энг машҳур ва соғлиқ учун энг зарарли хатолар.\n1-уйдирма. Тишларни даволаш ҳар доим оғриқли кечади\nҲозирги вақтда стоматологлар бутунлай бошқача ишлайди. Оғриқ қолдирувчи воситаларнинг жуда катта захираси уларнинг ихтиёрида, улар ҳар қандай ҳолат ва ҳар қандай даволанувчи учун дори воситаларини танлай олади: олти ёшли боладан тортиб то ҳомиладор аёлларгача. Ҳатто махсус гел ёрдамида игнанинг ўрнидаги оғриқни ҳам тўхтатиш мумкин.\nТошкентдаги бассейнларда шуғулланиш учун олинадиган тўлов миқдорлари тасдиқланди\nЖамият 10 январ 2018, 11:28\nВазирлар Маҳкамасининг 2018 йил 5 январдаги 8-сон қарори билан Жисмоний тарбия ва спорт давлат қўмитаси тизимидаги Тошкент шаҳрида жойлашган бассейнларда соғломлаштириш гуруҳларида шуғулланиш учун олинадиган тўлов миқдорлари тасдиқланди. Бу ҳақда Адлия вазирлигининг ижтимоий тармоқдаги Ҳуқуқий ахборот каналида хабар берилган.\nҚарор билан Жисмоний тарбия ва спорт давлат қўмитасига 2018 йил 1 февралга қадар:\nЖамият 10 январ 2018, 11:24\nЎзбекистон Республикаси Президенти фармони билан тасдиқланиши режалаштирилган лойиҳага кўра, 2018 йил 1 июлдан амалдаги миллий биометрик паспортни хорижга чиқиш паспорти сифатида эътироф этиш кутилмоқда.\n2018 йилда прописка билан боғлиқ чекловлар бартараф этилади\nЖамият 10 январ 2018, 11:21\n2018 йилда мавсумий ишларга жалб қилинганлар учун уй-жой ижараси, уй-жойдан текин фойдаланиш битимини тузиш талабини бекор қилиниши кутилмоқда. Бу ҳақда 9 январдан умумхалқ муҳокамасига тақдим этилган «Фаол тадбиркорлик, инновацион ғоялар ва технологияларни қўллаб-қувватлаш йили» давлат дастури лойиҳасида маълум қилинган.\nЖамият 10 январ 2018, 11:19\nМактабгача таълим тизими ходимларининг маоши оширилди – Жадвал\nИлм-фан 10 январ 2018, 11:07\nЎзбекистон Республикаси Вазирлар Маҳкамасининг 2018 йил 5 январдаги №10-сони «Давлат мактабгача таълим тизими ходимларининг меҳнатига ҳақ тўлаш тартибини такомиллаштриш тўғрисида»ги қарори имзоланди.\nҲукумат қарорига биноан «Давлат мактабгача таълим тизими ходимлари меҳнатига ҳақ тўлаш ва уларни моддий рағбатлантириш тартиби тўғрисидаги Низом» тасдиқланган.\nКийимда ранглар уйғунлиги\n27 декабр 2017, 13:00\nКийим-кечакларни ўзаро мослаштириб кийишда уларнинг рангларини ҳам инобатга олиш зарур. Мақолада мукаммал образ яратиш учун оддий ранглар комбинацияларини келтириб ўтамиз.\nКейт Миддлтондан элегант услубда кийиниш бўйича 7 та дарс\n27 декабр 2017, 12:57\nСтилист ва дизайнерлар Буюк Британия шаҳзодаси Уильямнинг рафиқаси Кейт Миддлтоннинг кийиниш услубига турлича ёндашади: кимлардир уни зерикарли ва ўта эҳтиёткор образлари учун танқид қилса, бошқалар башанглик ва аслзодаларга хос назокати учун мақтайди. “Lady.mail.ru” нашри Кембридж герцогинясининг кийиниш услуби қоидаларини келтириб ўтди.\nКлассик бичимдаги бир хил тусли либосларни танлаш\n27 декабр 2017, 12:54\nҚандай турдаги кийимларни танлаш лозим?\nбўйи паст аёллар учун кийим\n27 декабр 2017, 12:50\nДидсизлик белгилари: Кийинишда йўл қўймаслик шарт бўлган беш қоида\n27 декабр 2017, 12:48\nГўзал опа-сингилларимиз сўнгги урфда кийинишга ҳаракат қиларканлар, муваффақиятсиз экани олдиндан аниқ ва кишининг дидсиз эканини билдириб қўювчи уйғунликлардан тийилишга ҳаракат қилиши лозим.\nГардеробингизни харажатларсиз турли-туман қилиш йўллари\n27 декабр 2017, 12:46\nКуз фаслида ҳар қачонгидан ҳам кўпроқ гардеробингизни янгилашни истайсиз. Ўз образингизга янгилик киритиб, қандайдир кийимлар уйғунлигини топишга ҳаракат қиласиз. Кўпчилик бунинг учун муайян харажатлар зарур деб ҳисоблайди. Бу бир томондан тўғри, янги кийимлар арзон турмайди. Бошқа томондан, харажатларсиз ҳам кўринишингизга янгилик кирита оласиз.\nИслом динида кийиниш маданияти\n27 декабр 2017, 12:44\nАллоҳ таоло шундай марҳамат қилади «Эй Одам болалари, дарҳақиқат, Биз сизларга авратларингизни беркитадиган либосни ҳам, ясан-тусан либосини ҳам нозил қилдик. (Ҳаммасидан) яхшироқ либос тақво либосидир» (Аъроф сураси: 26-оят).\nТўладан келган аёллар учун либос танлаш бўйича тавсиялар\n27 декабр 2017, 12:42\nАёллар қандай ўлчамларга эга бўлмасин, ҳар доим жозибали кўринишни истайди. Албатта бундай истакнинг бўлиши табиий ва уни амалга оширишнинг имкони бор. Ўзига мос кийим танлаш борасида ҳатто сал тўлачадан келган аёллар ҳам шубҳали маслаҳатларга дуч келади. Оқ ва ёрқин рангли кийимларни танламаслик кабилар шулар жумласидандир. Умуман олганда кўплаб журналлар бундай аёллар учун тавсия қиладиган матолар танк ғилофини эслатади.


28 май 2020, Тошкент вақти: 04:14\nЖорий этилаётган "уй дафтарлари"да уй соҳибларининг уй ичидаги ҳаракатлари, масалан, ҳожатга бориб келиш ёҳуд овқатланиш вақтлари қайд этиладими, йўқми ҳозирча номаълум.\nТилга олган мавзумиз, собиқ иттифоқ давридан қолган “домовая книга” ҳақида эмас. Самарқандликларга кўра, янги жорий қилинаётган, синф журналига ўхшаш бу "уй дафтари" босмахонада жуда кўп имловий хатолар билан чоп этилган. Шу кунларда Самарқанд вилояти туманларида маҳалла қўмиталари вакиллари, маҳалла посбонлари ва милиция нозирлари бу антиқа дафтарни уйма-уй юриб, тарқатиш билан банд.\nСамарқанд туманидан истиқомат қилувчи, исми сир қолишини истаган суҳбатдошимизга кўра, уй дафтарида шу хонадонда яшовчи шахслар ҳақида тўлиқ маълумот, иш жойи ва лавозими, якка тартибдаги меҳнат билан шуғулланиши, ҳаракатдаги меҳнат дафтарчаси бор ёки йўқлиги, шахсий автотранспорти русуми, давлат рақами каби маълумотлар ёзилиши шарт:\n- Энди яна бир пункти бор. Унда ким қачон, қаерга чиқиб кетганлиги узоқ муддатга, мен шундай тушундим, қачон кетган, манзили ва мақсади, қачон келганлиги қайд қилиниши керак. Хонадон эгаси билан ўтказилган суҳбатлар ва берилган тавсиялар ёзилиши керак.\nШунингдек, деб қўшимча қилади суҳбатдош, уй эгалари маҳаллий ҳокимиятга энди чақимчилик вазифасини ҳам ўташи шарт бўлиб қолди:\n- Уй дафтарида “хонадонда паспорт виза тартибига риоя қилиш, бегона шахсларни уйга киритмаслик, ижарада турувчилар ҳақида, бошқа салбий ҳолатлар юзасидан профилактика инспекторига ўз вақтида хабар бериш”, деган ëзув бор. Демак, бегоналар келса, бирор киши келса, мен шундай тушундим, бориб профилактика инспекторига, маҳалла нозирига хабар беришим шарт экан,- дейди исми сир қолишини сўраган самарқандлик.\nСуҳбатдош фикрича, янги уй дафтари жорий қилинишидан асосий мақсад ҳар бир хонадонни назоратда тутиш, унинг эркинликларини чеклашдир.\nУй дафтарлари вилоятнинг бошқа туманларида ҳам жорий қилинмоқда. Иштихон туманидан яшовчи Бекмурод Сайфуллоевга кўра, энди уйга келадиган меҳмонлар олдида ҳам мезбон ноқулай аҳволга тушиб қоладиган бўлди:\n- Регистрация қилиш керак. Уйингизга ким келди, ким кетди, паспорт даннийлари бўлиши керак. Ҳаммасини ëзиш керак. Мен битта гапни айтаман. Ўзбекистонда эркинлик йўқда энди. Қамоқ системаси бу. Дафтар ташкил қилиш кимга керак? Уй дафтари дейди, бунда на печат бор, на подпис бор, на қарор бор, на бошқа нарса бор. Ҳеч нарса йўқда. Ҳукумат ўзидан қўрқиб шу ишни қилаяптида энди. Шу, маълумот олиш учун қилаяптида. Одамларнинг эркинлигини тақиқлаяптида. Уйга келган одамга “паспортингизни беринг, даннийларини ëзай” дея олмайсизку. Эркинликни чеклаш деган гап бўладида бу,- дейди Бекмурод Сайфуллоев.\nВилоятнинг Жомбой туманида "уй дафтарлари"ни тарқатиш ўқитувчиларга топширилди ва улар ҳар бир дафтар учун минг сўмдан пул олмоқда, дейди инсон ҳуқуқи ҳимоячиси Холиқназар Ғаниев:\n- Мен кўзим билан кўрганим мактаб ўқитувчилари дарвозама дарвоза юришибди, тақиллатиб. Энди албатта, очиқча эътироз билдириб бўлмайди, шунақа зарурат балки бордир, аммо ҳаддан ошиш ҳам бу ерда кўзга ташланиб турибдида. Ҳаддан ошиқ, одамнинг ҳуқуқини бузадиган мазмундаги саволлар бўлаяпти. Очиқча ëзиб қўйганку конституцияда “ҳеч ким бировнинг ички ишига аралашиши мумкин эмас” деб. Оилавий сир бўлиши мумкин ва ҳоказо. Мамлакат бўйлаб, ер юзи бўйлаб юришни чеклаб қўйишга ҳеч кимнинг ҳаққи йўқ. Бу саволлар чеклашдан дарак бериб турибди,- дейди Холиқназар Ғаниев.\nСамарқанд тумани “Маҳалла” жамғармаси раиси Толиб Нарзуллаев Озодлик билан суҳбатда уй дафтарлари аҳолининг турмуш тарзи, қандай яшаётганлиги ҳақида тўлиқ маълумот олиш мақсадида ташкил қилинганини айтади.\n- Уй дафтарини ташкил қилганимиздан мақсад, шу фуқароларнинг оиласидан хабар олиб турамиз, уларнинг ҳолидан. Ким борса, хабар олиб туради. Китобга ëзади. Четга чиқиб кетганларнинг рўйхати тўлиқ қайд этилади у ерда.\nОзодлик: Бу эски “домовой книга” эмасда бошқа нарса-а?\n- Йўқ, у "домовой книга" эмас. У просто мана шу оиланинг бугунги кундаги ҳаёти. Неча киши бор, нечтаси қаерга кетган, нима иш қилаяпти, нима иш билан шуғулланаяпти, ишламаëтган бўлса, уни уже иш билан таъминлаш учун бизлар бандлик бўлимига мурожаат қиламиз. Мутахассислиги бўйича иш топиб берамиз. Маҳалла қиладида шуни,- дейди Самарқанд тумани “Маҳалла” жамғармаси раиси Толиб Нарзуллаев.\nЎзингга эҳтиёт бўл, меҳмонни ўғри тутма


Хитойнинг 400 мингдан ортиқ фуқароси партия интизомини бузгани учун жазоланди\n12:06 / 05.01.2017\nХХРнинг 415 минг фуқароси ўтган йил давомида партия интизомини бузгани учун жазога тортилган. Бу ҳақда Хитой Коммунистик партияси Марказий комиссиясидаги манбасига асосланган ҳолда Xinhua агентлиги хабар қилмоқда.\nМаълумотларга кўра, бу каби жазолашларнинг ярмидан ортиғи қишлоқ жойларга тўғри келган. Комиссиянинг 4 январдаги хабарига биноан, Хитой партия низомига риоя қилмагани учун 42,4 мингдан ортиқ мулозим маъмурий жазога тортилган. Бу 2015 йилги кўрсаткичдан 25 фоизга кўп демакдир.\nИнтизомий қоидабузарликларнинг 89 фоизи давлат идоралари ва вилоят даражасидаги ташкилотлар вакиллари томонидан содир этилган. Иккинчи ўринда, расмий шахсларга пулли ҳадялар ва совғалар туради. Бундан ташқари, давлат ҳисобидан дабдабали тановул қилиш, хизмат машинасидан шахсий мақсадларда фойдаланиш, давлат ғазнаси маблағлари ҳисобига саёҳатларни амалга ошириш, шахсий ва бошқа байрам тадбирларини уюштириш шулар жумласидан.\nХусусан, коррупцияга йўл қўйгани учун Тяньцзин шаҳри собиқ раҳбари Хуан Синго ХКП сафидан ўчирилган. ХХР ҳуқуқ-тартибот идоралари ҳукумат кадрларини тайёрлаш бўйича давлат идораси партия қўмитаси раҳбари Гао Юйцинни қўлга олиш бўйича ордер берган.


Ҳаёт кечиришимиз учун Аллоҳ таоло ато этган неъматлар шундай беҳисобки, уларни санаб адоғига етиб бўлмайди. Буларнинг шукрини адо этиш эса хар бир кишини бандалик бурчи ҳисобланади. Шукроналик энг аввало, Аллоҳ азза ва жаллага тақво қилишда, унга тоат ва илитжода бўлишдадир.\nТеран фикр юритиб кўрсак, бизга ато этилган неъматларининг завол топишига исрофгарчилик, ёлғон сўзлаш, ғийбат туҳмат каби амалларимиз сабаб бўлади. Зеро, бу борада Қуръони каримда шундай марҳамат қилинади: “Яна Раббингиз эълон қилган (бу сўзлар)ни эслангиз: “Қасамки, агар (берган неъматларимга) шукур қисангиз, албатта, (уларни янада) зиёда қилурман. Борди-ю, ношукурчилик қилсангиз, албатта, азобим (ҳам) жуда қаттиқдир” (Иброҳим, 7).\nНеъматлар шукри, уни қай тарзда адо этиш борасида Пайғамбаримиз cаллаллоҳу алайҳи васаллам ҳадиси шарифларида шундай деганлар: “Тўрт нарса кимга берилган бўлса, дунё ва охират яхшилиги берилибди: зикр қилувчи тил, шукр қилувчи қалб, сабрли бадан ва солиҳа хотин”.\nҲукамолар шукрни икки турга бўладилар: умумий ва хусусий. Умумий шукр тил билан ҳамд, Аллоҳнинг неъматларини эътироф этишдир. Хос шукр эса тил билан ҳамд айтиш, қалб билан таниш ва солиҳ амалларни қилиш ҳамда нопок нарсалардан сақланишдир.\nМўмин киши хос шукрни ўзига касб этмоғи лозим. Шунда Аллоҳ таолонинг раҳматига эришиб, бу дунёда комил ризқ, солиҳ фарзанд, осуда ҳаёт каби неъматларга ноил бўлса, охиратда жаннати маъводан макон топиш ила сарафроз бўлади.\nАллоҳ таоло барчамизни шукр қилувчи қалб соҳиби бўлиш бахтига муяссар айласин.\nШахрихон туманидаги “Яккатут” масжиди имом - хатиби\n/ Неъмат қадри


Бу ҳақда Sion Research риэлторлик ташкилотининг Sion Group ахборот-таҳлилий маркази ёйинлаган маълумотда айтилади.\nРиэлторлар ўртасида ўтказилган сўров натижаларига кўра, уй сотиш чоғидаги чегирим апрелда ўртача 3 фоизни ташкил қилган (март ойида қарийб 4 фоиз эди). Шундай келиб чиққан ҳолда айтиш мумкинки, ўтган ой Тошкентдаги уйлар ҳар квадрат метрининг ўртача реал баҳоси 518 долларга тенг бўлган.\nЎзбекистон пойтахтида сотилаётган уйлар чегирим фоизи йилдан йилга камайиб бораётгани кузатилади. Дейлик, 2008 куз-қишида харидорлар Тошкентдаги уйларни айтилган нархдан 25 фоиз, 2010 йил куз-қишида эса 15 фоиз арзонроқ олиш имкониятига эга эдилар. Чегирим фоизининг пасайиб бораётгани, мутахассисларга кўра, пойтахтда уй-жой бозоридаги аҳвол барқарорлашиб бораётганидан далолатдир.\nАпрел ойида энг арзон уйларнинг ҳар квадрат метри 330 доллардан (март ойида - 326 доллар), қиммат уйларнинг ҳар квадрат метри эса 953 доллардан (март ойида – 941 доллар) сотилган.\nЎтган ойда савдога қўйилган квартираларнинг ўртача майдони 67 квадрат метр бўлиб, бундай уйлар нархи 35,8 минг долларга тенг бўлган (март ойида бундай уйлар 35,2 минг доллардан сотилганди).\nАпрелда сотилган уйларнинг 60 фоизини 40 квадрат метрдан 80 квадрат метргача бўлган квартиралар ташкил қилган.\nЎтган ойда сотилган уйларнинг энг кичиги 10 квадрат метр, энг катта уй эса 365 квадрат метр майдонга эга бўлган.\nСавдога қўйилган уйларнинг 65 фоиздан кўпроғини икки ва уч хонали квартиралар ташкил этади. Учинчи ўринни бир хонали, тўртинчи ўринни эса тўрт хонали квартиралар эгаллаган.\nАснода ғиштин уйлар бетон уйларга нисбатан ўртача 20 фоиз қимматроқ сотилаётгани айтилмоқда. Ғиштин уйларнинг ҳар квадрат метрига апрел ойида ўртача 577 доллардан (март ойида бу кўрсаткич 568 долларга тенг эди) нарх бичилган.


Шавкат Мирзиёев очган виртуал қабулхонага тушган шикоятлар сони 270 мингдан ошиб кетди. Бу ҳақда кеча қасамёдга келтирилган президент Мирзиёев Ўзбекистон Олий Мажлис палаталари қўшма мажлисида қилган чиқишида билдирди.\nМирзиëев 24 сентябрь куни ҳукумат расмий порталида виртуал қабулхона очиб, унга қўрқмасдан шикоят ва аризалар йўллашни таклиф қилганди.\nВиртуал қабулхонага келаётган шикоят ва аризаларнинг катта қисми, Озодлик суҳбатлашган виртуал қабулхона расмийлари, оддий ўзбекистонликлар ҳамда расмий статистика эътирофича, Тошкент пропискаси¸ биометрик паспорт олиш ва чиқиш визаси каби ҳаракат эркинлигини чекловчи қарорлар билан боғлиқ.\nЯна бир катта гуруҳ муаммолар ҳуқуқ-тартибот тизимлари¸ аввало Ички ишлар вазирлиги ва судлар фаолияти билан боғлиқ бўлса¸ учинчи улкан гуруҳ муаммолар иқтисодий сиëсатга тааллуқлидир. Ишсизлик, нақд пул, газ ва электр тақчиллиги, конвертация йўқлиги юзасидан шикоятлар шулар жумласидандир.


Ем-Хашак ҳақида — У ким, бу нима — QOMUS.INFO\nQOMUS.INFO > Е ҳарфи > ЕМ-ХАШАК\nЕМ-ХАШАК — қ. х. ҳайвонларини боқишда ишлатиладиган, таркибида ўзлаштириладиган (ҳазм бўладиган) озуқа моддалари бўлган, асосан, ўсимлик, ҳайвонот, микробиологик ва кимёвий маҳсулотлардан иборат озуқалар.\nОлинадиган манбаи, и. ч. технологияси, тайёрлаш ва қўллаш усули, ҳайвонларнинг озиқланишидаги аҳамиятига қараб Е.-х. бир неча гуруҳларга бўлинади. Е.-х., одатда, кўкат, хашак, ем, минерал ва ширали озуқаларга бўлинади.\nЯйловлардаги табиий ҳамда экилган ўтлар кўкат озуқага киради. Кўкатнинг қуруқ моддаси таркибида протеин (6,5—20%), азотсиз экстрактив моддалар (35—45%), ёғ, минерал моддалар, клетчатка ва қуритилмаганда кўп микдорда каротин, витамин А, С, Е бўлади. Силос, илдизмевалар, хашаки полиз экинлари маҳсулотлари ширали озуқага киради. Булар таркибида 75—90% ҳужайра шираси, турли витаминлар бор. Мол боқишда қанд лавлаги саноати, спирт ва пивочилик корхоналари чиқиндиларидан ҳам ширали озуқа сифатида фойдаланилади. Қуруқ беда, пичан, сомон, похол, ғалла чориси, шох-шаббадан тайёрланган озуқалар, чигит шулхаси ва б. хашак (дағал хашак) озуқага киради. Булар таркибида 25—40% клетчатка бўлади. Пичан, айниқса, дуккак-лилардан тайёрланганда, оқсил, минерал моддалар ва витаминларга бой. Хашак ҳайвонларни озиқлантиришда тўйимли моддалар манбаи бўлиб, ов-қат ҳазм қилиш системаси ишини нор-маллаштиради. 1 кг беда пичанида 0,5 — 0,52 озуқа бирлиги, 120 г ҳазм бўлувчи протеин, 30—50 мг/кг каротин бор.\nАрпа, сули, маккажўхори, оқ жўхори, нўхат, тегирмон чиқиндилари (кепак, ун гарди ва б.), ёғ-мой саноати чиқиндилари (кунжара, шрот — кукун кунжара ва б.) емта киради. Булар оқсил, углевод ва б. турли моддаларга бой бўлиб, тўйимлилиги жиҳатдан бошқа озуқалардан устун туради. Ош тузи, бўр, суяк уни, фторсизлантирилган преципитат, синтетик азотли бирикмалар (аминокислоталар, карбамид, аммоний тузлари, витаминли ва ферментли препаратлар, озуқа антибиотиклари, дори-дармон моддалари ва б. лар) минерал озуқага киради. Йирик шаҳарлар атрофидаги хўжаликларда мол боқишда ошхона ва б. овқатланиш корхоналаридан чиқадиган озиқ-овқат қолдиқларидан ҳам озуқа сифатида фойдаланилади (яна қ. Озуқалар).\nКауденбай Карибаев, Курбонхўжа Ғуломқодиров.\nNext PostЕР ЮЗИ


17:00 / 26.07.2019 3206 pdf Ўқиш режими + -\nҲозир ёз фасли. Ҳамма ўзини ҳавоси салқин бўлган дам олиш масканларига урган. Шундай жойларга борганлар у ердаги манзарани яхши билишади. Дам олишга оилавий ёки дўстлари билан борганларнинг кўплари ўша ерда чўмилишади.\nЭри эркаклар кийиниш хонасига, аёли аёллар кийиниш хонасига кириб, либосларини алмаштириб, чўмилиш кийимларни кийиб ташқарига, одамлар олдига чиқишади.\nАйрим эркак киши ўз аҳли аёлининг бутун бадани очиқ ҳолда бегона эркаклар олдида сувга тушишига бепарволарча муносабатда бўлади. “Аёлим ва фарзандларим дам олишяпти” деган ўйда бўлади.\nНаҳотки, кўп эрлар ўз жуфту ҳалолларининг бегона эркаклар олдида ярим-ялонғоч ҳолда юришига қўйиб берса?!\nНаҳотки, эрнинг виждони шу манзарани кўтарса?!\nНаҳотки, ўзини мусулмонман деган кимса шу аҳволга рози бўлса?!\nЧўмилиш асносида кўп аёлларнинг бегона эркаклар танасига кўзлари тушади, эркакларнинг эса аёлларга кўзлари тушади. Эркаклар бошқа аёлларга суқланиб қарайди. Ўзининг аёлига бошқалар қараётганини билса-да, бу ҳолатга бепарволарча қарайди.\nШу ҳолат Исломга тўғри келадими?! Мусулмон одам шундай бўладими?! Рашк, ҳамият, қизғониш деган туйғу борми шундай одамларда?! Аёл кишида иффат, уят, ҳаё деган тушунчалар мавжудми?!\nЭнди савол: ўша оила уйида чўмилиш кийимида юрадими?! Эри ҳам калта иштонда юрадими?! Болаларичи?! Улар ҳам ота-оналари ёнида ички кийимларда юришадими?!\nАгар аёл киши уйида чўмилмоқчи бўлса, ҳаммомга киришдан олдин устига енгилроқ халат ташлаб олади. Эр ҳам устини ёпиб, кейин ҳаммомга киради. Улар фарзандлари олдида ярим-ялонғоч ҳолда кўринишга уялади. Ҳатто эр-хотин бир-бирига ярим-ялонғоч ҳолда кўринишга ийманиб, устларига бирор кийим ташлаб олади.\nАммо омма олдидачи?!\nНега уйларида қилишга уялган ишларини одамлар олдида қилишдан уялмайдилар?!\nФарзандлари олдида ялонғоч юришга уялмайдиларми?!\nБегоналар кўз ўнгида уйда ётганда ҳам кийиб ётилмайдиган либосларда юришга уялмайдиларми?!\nОна ўғиллари кўз олдида танасини очиб юришга ҳаё қилиши керак эмасми?!\nОта қизлари ёнида танасини беркитиб, сонларини, тиззаларини ёпиб юриши керак эмасми?!\nБиз қачон шундай аҳволга тушиб қолдик?!\nИнсон нима учун уялмай қўяди? Ҳаёси қачон йўқолади?\nУламоларимиз ҳаёнинг йўқолиш сабабларидан энг каттаси сифатида имоннинг заифлиги ва луқманинг бузилишини келтиришган.\nҲа, одамда имон заифлашса ва ейдиган таомларига ҳаром ва шубҳали нарсалар аралашса, унда уят, ор-номус, иффат деган тушунчалар, ҳислар йўқолиб, гуноҳ қилишга мойиллиги ортиб, гуноҳ қилаётганини ўзи сезмайдиган бўлиб боради.\nРасулуллоҳ соллаллоҳу алайҳи васаллам биродарига ҳаё ҳақида танбеҳ бераётган кишининг олдидан ўтаётиб: “Уни тек қўй! Ҳаё иймондандир!” – деганлар (Имом Бухорий ривояти).\nҲа, ҳаё, уят иймоннинг қисмларидандир.\nСув ҳавзаларига оиласи билан, аёли билан ёки дўстлари билан бораётган кишилар нега авратларини очиб чўмиляптилар?!\nЭркак киши киндигидан то тиззаси остигача бўлган жойларини беркитиб олиши кераклигини билмайдиларми?!\nАёл киши эса юзи, қўл кафти ва оёқ кафтидан бошқа барча аъзолари, бутун танаси аврат эканини англаб етмаганми?!\nУлар аврат ҳисобланган жойларини беркитиб олишлари керак. Авратни бошқаларга кўрсатиш, шу ҳолатда чўмилиш мутлақо мумкин эмас.\nАфсуски, у ерга борадиганларнинг кўпчилиги авратини беркитиш ўрнига уйида, оиласида кийиб юрмайдиган кийимларини кийиб, юзлаб кишилар кўз ўнгида юриб, ўша либосда офтобда тобланиб, чўмилиб, шу ҳолида овқатланиб ўтирибди.\nБаъзи ўзбеклар авратни очиш борасида европаликларни ҳам ортда қолдириб кетдилар. Улар ғарбга тақлид қилишнинг чўққисига етиб бордилар.\nБаъзилар эътирозли савол беришлари мумкин: “Аёл кишининг иссиқ кунларда салқин жойларда дам олишга, чўмилишга ҳаққи йўқми?”\nЖавоб: “Ҳаққи бор, албатта”.\nАммо буни мусулмончиликка тўғри келадиган шаклда ташкил этиш керак. Бу борада ҳам масъулият эркак киши зиммасига тушади. У оиласининг шундай хордиқ чиқариши учун одоб доирасида шароит қилиб бериши керак. Истаса, бу шароитни уйида ташкил этсин. Истаса, тоғолди ҳудудларида жойлашган дам олиш масканларидан бирини ижарага олсин-да, бегоналар назари тушмайдиган қилиб, кейин аёлига, фарзандларига чўмилишларига имкон берсин.\nДинимиз ҳар бир ҳолатнинг одобини баён этган. Оилавий дам олишнинг ҳам одоби бор. Биз мусулмонлармиз. Демак, Динимиз кўрсатган одобларга риоя этиб, аврат саналган жойларимизни беркитиб олишимиз фарздир. Динимизга фақат уйда, масжидда эмас, балки, ҳаётимизнинг барча жабҳаларида амал қилишимиз шарт. Бозорда сотувчи-харидорлик одобига, кўчада юриш-туриш одобларига амал қиламиз, чўмилиш борасида ҳам ўзига хос одобларга риоя этамиз.\nАёллар чўмилаётган пайтларида ҳам авратлари берк туришига эътибор қаратишлари керак, эркаклар ҳам худди шундай.\nФарзандларимизга ҳам одоб, ҳаё, уялиш ҳисси деган нарсаларни болаликлариданоқ тушунтириб, ўргатиб, онгу қалбларига сингдириб, таналарини шунга ўргатиб боришимиз лозимдир.\nАллоҳ таоло барчамизга инсоф берсин. Қаерда бўлсак ҳам, уялиш, ҳаё деган ҳисларимиз ўзимизга ҳамроҳ бўлишини, иффатли мусулмонлардан бўлиб юришимизни насиб этсин!\nАбдулло 21:38 / 20.08.2019\nЖудаҳам зур мақола, +\n16:00 / 26.07.2019 2599\n20:00 / 26.07.2019 910\n1737 10:00 / 28.02.2019\n3786 12:20 / 07.12.2018\nУ зотга мендан салом айт\nЯҳё ибн Саъид айтади .Уҳуд жанги куни Расулуллоҳ соллаллоҳу алайҳи васаллам .Ким менга Саъд ибн Рабиъ ҳақида хабар келтиради, дедилар. Бир киши .Мен, эй Аллоҳнинг давоми...\n1655 08:00 / 05.11.2019\n1977 18:37 / 02.08.2019


Алишер Навоийнинг навбатдаги юбилейини эсон-омон ўтказиб олдик. У аллақачон ўзбек миллатининг, ўзбек тарихи ва маданиятининг рамзига айланганини ҳеч ким шубҳа остига олмаса керак. Шу билан бирга, фанда у ҳақдаги бир факт устида кўп баҳслар боради: Навоийни ўзбек шоири дейиш қай даражада тўғри?\nГап шундаки, Навоий яшаган XV асрда ўзбек деганда ҳозирги Ўзбекистондан шимолроқда, Олтин Ўрда ҳудудида истиқомат қилувчи аҳоли тушунилган. Бу ҳудудларда эса чиғатойлар яшаган.\nНавоийнинг келиб чиқиши ҳақида аниқ маълумотлар йўқ. Ундан анча кейин яшаган Мирзо Ҳайдар Дуғлотгина бу масалага тўхталади. Унинг ёзишича, Навоий турфонлик уйғур бахшиларининг (котибларининг) авлоди экан; Темурийлар даврида турк тилидаги ҳужжатларни уйғурлар юритар эди. Кейинчалик яна бир қанча муаллифлар Мирзо Ҳайдарнинг маълумотларини такрорлайди.\nXVI аср бошида шимолдан ўзбек қабилалари кириб келиб, ҳокимиятни қўлга олади. Тил, дин ва маданият жиҳатидан улар маҳаллий чиғатойлардан жиддий фарқ қилмас, улар орасидаги тафовут сиёсий бўлинишга бориб тақаларди — чиғатойлар Чиғатой улусида, ўзбеклар эса Жўчижон улусида шаклланган сиёсий-этник бирликлар эди. Ўзбек ҳокимияти ўрнатилгач, чиғатойларнинг катта қисми ўзбекларга қўшилиб кетади; яна бир катта бўлаги уларга қўшилмай, алоҳида ҳудудларда яшашда давом этади. Кичик қисми жанубга, Ҳиндистонга кўчиб кетади.\nБуюк этнограф Қармишеванинг ёзишича, XVII асргача ўзбеклар ва чиғатойлар орасида фарқ сақланиб қолган; ўзбеклар чиғатойларни одатда турк деб атаган. XVII аср охирларига қадар ҳужжатларда маҳаллий халқлар санаб ўтилганида, ўзбеклар, тожиклар ва турклар санаб ўтилади. XVII аср охири — XVIII аср бошидан эса ҳужжатларда турк номи йўқолади, фақат ўзбеклар ва тожиклар қолади. Шу даврда турли асрларда Мовароуннаҳрга кўчиб келган туркий халқлар қўшилиб, ягона ўзбек номи билан юритила бошлайди, десак бўлади. Буни XVII аср иккинчи ярмида ижод қилган Турди Фароғийнинг ғазалларида ҳам кўрамиз — у биринчи бўлиб Бухоро хонлигини Ўзбекистон деб атайди.\nXVIII асрда ўзбек хонликларига келган рус ва Европа сайёҳлари ҳам бу ҳудудда фақат ўзбекларни қайд этади, яъни XVI асрдаги ўзбек-турк фарқи унутилган эди. Бухоро ҳақида илк статистик маълумотларни келтирган Егор Казимирович Мейендорф хонликнинг асосий аҳолиси ўзбеклардан иборатлигини айтиб ўтади (ўзбеклар — 1,5 миллион, тожиклар — 650 минг, туркманлар — 200 минг, қолганлар кам миқдорда).\nШундай қилиб, XVIII–XIX асрларда маҳаллий туркий тилли қабилалар ўзбек номи остида ягона сиёсий-маданий бирликка айланади; шундан сўнг Мовароуннаҳрнинг ўзбекларгача бўлган тарихи ва маданияти ҳам шу бирликка тегишли деб қарала бошлайди. Чингизхон, Темур, Яссавийни маҳаллий аҳоли ўзбек деб ҳисоблаганини илгариги постларда ёзгандим. Навоийга ҳам шу даврда ўзбек шоири сифатида қарала бошланган бўлса керак. XIX аср ўрталарида илк марта бир машҳур муаллиф уни ўзбек шоири деб атайди — 1863–1864 йилларда Ўрта Осиёга саёҳат қилган Герман Вамбери. Иқтибос келтираман:\n“Хивалик дутор ва қўбиз ижрочилари бутун Туркистонда машҳур. Энг буюк ўзбек шоири Алишер Навоий ҳаммага маълум ва машҳур, аммо ҳар ўн йилда иккинчи ёки учинчи даражадаги янги шоир майдонга чиқади. Хивада икки ака-ука билан танишдим. Улардан бири – Мунис шеърлар ёзади, айримларини кейинчалик нашр этмоқчиман; иккинчиси – Мироб улкан сабр билан Мирхонднинг асарини ўзбек тилига таржима қилаётган эди”.\nАммо сиёсий ёки этник ном Навоийни қайси асрда қандай қабул қилганларини акс эттиради, холос. У яшаган даврда турклар ҳали бугунги миллатларга бўлинмаган, Навоийнинг ўзи ҳам барча туркларни ягона халқ деб таъкидлашдан чарчамасди. Шунга қарамай, у чиғатой тилида ёзган, чиғатой тилининг бугунги авлодлари эса ўзбек ва уйғур тилларидир.\ndata-title="Навоий ўзбек шоири бўлганми?" data-description="Алишер Навоийнинг навбатдаги юбилейини эсон-омон ўтказиб олдик. У аллақачон ўзбек миллатининг, ўзбек тарихи ва маданиятининг рамзига айланганини ҳеч ким ..." data-image="https://eltuz.com/wp-content/uploads/2019/02/r6247117-1.jpg" data-url="https://eltuz.com/kundalik/208967/" data-services="facebook,odnoklassniki,twitter,telegram" data-counter="ig">\nДавлат хизматлари ҳақи нега қиммат?\nПрезидент Шавкат Мирзиёевнинг энг катта ислоҳотларидан бири аҳолига давлат хизматлари кўрсатиш тизимини тубдан яхшилаш бўлди, десак янглишмаймиз. Ҳозир Ягона ...\nБир вақтлар қадимий Рим салтанатининг тарғибот-ташвиқотчилари сифатида воизлар ва файласуфлар империянинг равнақ топишида катта ҳисса қўшган. Аристотель ва Суқротнинг, ...\nБир гуруҳ ўзбеклар президентдан Муҳаммад Солиҳни юртга қайтаришни сўрашди\n23 январь куни бир гуруҳ ўзбекистонликлар мухолифат лидери Муҳаммад Солиҳни “ватанга қайтариш”ни сўраб президентга мурожаат хати ёзишди. “Энди биз ...


УРУШ ҚАТНАШЧИЛАРИ ҚАДРЛАНДИЛАР - «ХАЛҚ ОВОЗИ» - Тожикистон Республикаси Ҳукуматининг ӯзбек тилидаги расмий нашрияси\nУРУШ ҚАТНАШЧИЛАРИ ҚАДРЛАНДИЛАР\nЧоп этилган 11 Май 2017\tКӯришлар: 621\nСпитамен ноҳияси марказида Буюк Ғалабанинг 72 йиллиги муносабати билан учрашув бўлиб ўтди. Унда Тожикистон Республикаси Ҳукумати қошидаги Ёшлар, спорт ва сайёҳлик комитети раиси Аҳтам Абдуллозода қатнашди. У жанг майдонларида жасорат кўрсатган спитаменлик отахонларга Тинчлик ва миллий бирлик асосчиси – Миллат пешвоси, Президентимиз муҳтарам Эмомали Раҳмоннинг Буюк Ғалаба муносабати билан йўллаган табригини етказди\nва бир марталик моддий ёрдам – кўмакпулини топширди.\nФашизм балосига қарши мардонавор курашган инсонлар – Навқат шаҳарчасидан Абдували Холматов, Тоғаяк қишлоқ жамоатидан Йўлдош Бердиёров, Истиқлол қишлоқ жамоатидан Назирбобо Қобиловлар ўзларига нисбатан кўрсатилган ғамхўрлик ва қадрланиш учун миннатдорчилик билдиришди.\nШунингдек, Турсун Ўлжабоев номли қишлоқ жамоатида яшайдиган отахон Худойқул Юсупов уйига бориб, унинг аҳволидан хабар олинди ва Давлат сарвари табригини етказиб, кўмакпули топширилди.\nАйни шундай кўмакпули Хўжанд шаҳрида яшаётган Иккинчи жаҳон уруши қатнашчиларига ҳам етказилди. Уни Тожикистон Республикаси Меҳнат, муҳожирлик ва аҳолини иш билан таъминлаш вазирлигининг Муҳожирлик хизмати бошлиғи Тоҳир Каримзода топширди.\nВилоятнинг Исфара, Конибодом, Истаравшан, Бобожон Ғафуров, Мастчоҳ ва бошқа шаҳру ноҳияларида яшаётган уруш қатнашчилари ҳам қадрландилар.\nҚИЙИНЧИЛИКЛАР ЙЎҚ ЭМАС\nХўжанддаги «Матбуот қасри»да Халқаро сўз эркинлиги кунига бағишлаб «Оммавий ахборот воситалари тамойиллари ва мушкулликлари» мавзусида вилоят конференцияси бўлиб ўтди. Унда 50дан ортиқ оммавий ахборот воситалари, маҳаллий ҳукумат, журналистик ташкилотлар вакиллари ва инсон ҳуқуқи ҳимоячилари қатнашишди.\nДавлат ҳокимияти Суғд вилояти ижроия органи ахборот ва таҳлил бўлими мудири Музаффар Юнусов конференция қатнашчиларини табриклаб, «Иқтисодий инқироз шароитида Суғд вилоятида ОАВнинг бугунги ҳолати ва сўз эркинлиги борасида ҳозирги қийинчиликлар» мавзусида чиқиш қилди.\nШунингдек, конференция қатнашчилари «НАНСМИТ» - Тожикистон мустақил ОАВлари миллий уюшмаси раиси Нуриддин Қаршибоевнинг «ОАВнинг ҳуқуқий қийинчиликлари - сўз эркинлиги олдидаги тўсиқ», «Медиа-консалтинг» ижтимоий ташкилоти раиси Наби Юсуфовнинг «Иқтисодий инқироз таъсири – мустақил ОАВлари чопи синишининг омили» мавзуларидаги чиқишни тинглашди.\nҚатнашчилар ушбу чиқишлар ва Хўжанд шаҳар раиси матбуот котиби Маҳмуджон Дадабоев, «СМ-1» телерадио ширкати бош муҳаррири Илҳом Ҳошимов, «Пайванд» радиоси бош муҳаррири Жамшид Маъруповларнинг чиқишларини тинглаб, муҳокама қилишди.\nТЕАТР БИЛАН ДЎСТЛАШУВ\nТўҳфа Фозилова номли Конибодом Давлат мусиқали драма театри ижодий жамоаси ташаббуси билан театр ҳафталиги ўтказилди. Давлат ҳокимияти Конибодом шаҳар ижроия органи мазкур ҳафталикни ҳар томонлама қўллаб-қувватлади. Конибодом шаҳар раиси Ғайбулло Боҳирий театрда бўлиб, санъаткорлар ҳаёти билан танишди. У театр ижодий жамоасининг шаҳар маданий ҳаётини бойитишда катта хизмат қилаётганини таъкидлади.\nҲафталик асли конибодомлик машҳур санъаткор Тўҳфа Фозилованинг 100 ва унинг номидаги санъат даргоҳининг 95 йиллигига бағишланди.\nҲафталик давомида театрда кейинги уч йил давомида саҳналаштирилган энг яхши олтита спектакл намойиш этилди. Томошабинлар В. Шекспир асари асосида тайёрланган «Жиннилар суди», Еврипид асари асосида қўйилган «Ваҳваҳабонулар», Садриддин Айний асари асосида саҳналаштирилган «Қори Ишкамба», шунингдек, «Она-Ватан», «Она, мен уйланаман», болалар учун «Маша ва айиқ» спектаклларини томоша қилишди.\nКонибодом тупроғида Комил Ёрматов, Тўҳфа Фозилова, Лутфи Зоҳидова каби машҳур санъаткорлар дунёга келишган. Уларнинг ҳар уччаласи ҳам СССР халқ артисти унвонига сазовор бўлган.\nТеатр бош режиссёри Муҳиддин Музаффарнинг айтишича, ҳафталик томошабинлар олдидаги ўзига хос бир ҳисоботга айланган.\n- Асосий мақсадимиз театрга кўпроқ томошабинларни жалб этиш эди. Театрнинг замон билан бирга яшаётгани, қадимий санъатнинг ҳеч қачон ўлмаслиги, унинг ўрнини бошқа бирон-бир санъат тури боса олмаслигини, жамоамиз аъзолари ўзларидан олдин ўтган конибодомлик санъаткорларнинг анъаналарини давом эттираётганликларини кўпчиликка кўрсатиш эди, - деди Муҳиддин Музаффар.\nКонибодом театрида кейинги йилларда том маънодаги жонланиш юз бераётганини кўп мутахассислар қайд этишмоқда. Театрда саҳналаштирилган «Жиннилар суди» спектаклининг шуҳрат қозониши, Буюк Британия, Хитой ва Ҳиндистондаги театр фестивалларида қатнашиб, мукофотларга сазовор бўлиши конибодомлик санъаткорларнинг меҳнати зое кетмаётганлигини кўрсатади.\nХўжанддаги Камол Хўжандий номли театрда бўлиб ўтган концерт «Баҳордан баҳоргача» деб аталди. Театрга Шукур Бурҳонов номли Спитамен ўзбек мусиқали театрининг ёш, хушовоз хонандаси Нодирабегим Ўсарзоданинг юзлаб мухлислари ташриф буюришди. Икки кун давом этиб, кунига икки мартадан қўйилган концертга келган қўшиқсевар инсонлар ёш санъаткорнинг ўтган йил баҳоридан жорий баҳоргача бўлган ижод намуналаридан баҳраманд бўлишди.\nКонцертда замонавий қўшиқлар билан бирга, мумтоз ашулалар ҳам янгради. Мухлислар Нодирабегимнинг ҳар бир қўшиғини давомли қарсаклар билан олқишлашди. Шунингдек, улар бу концертларда қатнашган санъаткорлар – Элдорбек Файзиев ва Маҳнозалар ижросидаги қўшиқларни ҳам узоқ олқишлашди. Санъат мухлисларига Нодирабегим ва Элдорбек ижро этган дуэтлар ҳам маъқул тушди.\nНодирабегим ота-онаси каби санъат йўлини танлади. Унинг отаси марҳум Ўсаржон Остонов узоқ йиллар Шукур Бурҳонов ва Камол Хўжандий номли театрларда самарали фаолият юритди. Онаси – Тожинисо Ниёзова эса, мумтоз ашулаларнинг моҳир ижрочиси ва маҳоратли актриса сифатида танилган. Шукур Бурҳонов номли театр саҳнасида Тожинисо Ниёзова ўйнаган роллар томошабинлар олқишига сазовор бўлган.\n«Баҳордан баҳоргача» концерти ёш хонанданинг Ёшлар йилида фақатгина ёшлар учунгина эмас, барча мухлислари учун яхши совға бўлди.\nБугун: 23-01-2020 10:56:10


2. Ғарбий Тянь-Шань ҳудудига мансуб жуда камёб эндемик ўсимлик.\nБўйи 30–50 см, кўп тугунакли, кўп йиллик поликарп ўсимлик. Илдиз бўғизидаги барглари узун бандли, япроғи уч карра бўлинган, бўлаклари чўзиқроқ-думалоқ, нишлари бор. Поядаги барглари бандли, юқоридагилари қисқариб новга айланган. Соябонидаги 5 та ўрама баргчали камонлари 5–10 та, узунлиги 10 см. Косачаси пардасимон тишли. Гултожи оқ. Меваси юмалоқроқ, узунлиги 4 мм, эни 5 мм. Май ойида гуллаб, меваси июлда етилади.\nТошкент вилояти: Ғарбий ТяньШанда – Оҳангарон дарёси ҳавзасида иккита ўсиш жойи маълум: Дукентсой ва Қорабоғсой.\nДенгиз сатҳидан баландлиги 1200–1600 м бўлган жойлардагикўчиб тушган тошлар уюми орасида ўсади.\nДукентсойдаги популяцияси ўрганилган. 80 га майдонда 600 дан ортиқ ҳар хил ёшдаги туплари маълум.\nМахсус шароитга мослашган, атрофмуҳитнинг ўзгарувчан шароитларига чидамсиз (стенобионт) ва реликт тур.\n2009 йили ЎзР ФА Ботаника боғига экилган.


ЎзА - “Шундай ҳақиқатлар борки… уларга ишонч уйғотишнинг ўзи камлик қилади...”\n“Шундай ҳақиқатлар борки… уларга ишонч уйғотишнинг ўзи камлик қилади...”\nСудларнинг чинакам мустақиллигини таъминлаш биз учун энг устувор вазифадир.\nАйниқса, суд бирон-бир мансабдор шахснинг қўли етадиган идорага\nайланиб қолишига мутлақо йўл қўймаслик шарт.\nШу сабабли суд ишларига аралашгани ёки судга босим ўтказгани\nучун жавобгарликни кучайтириш лозим.\nМустақил тараққиёт йўлимизни белгилаб берган Конституциямиз қабул қилинганининг 27 йиллиги кўп миллатли халқимиз томонидан кенг нишонланди.\nМазкур санага бағишланган тантанали маросимда Президентимиз Шавкат Мирзиёев ҳар қандай демократик ислоҳотлар самараси, тинчлик ва тараққиётнинг асосий гарови ҳам Конституция ва қонун устуворлиги таъминланиши билан бевосита боғлиқлигини яна бир карра таъкидлади.\nМаърузада судларнинг чинакам мустақиллигига эришиш ҳақидаги фикрларини ўқиб, бундан анча йиллар муқаддам Германия Федератив Республикасига парламент делегацияси таркибидаги ташрифимиз давомида Берлин шаҳар суди судьясининг айтган гаплари ёдимга тушди.\nУчрашувда Германияда фаолият юритаётган судлар мустақиллиги қандай таъминлангани ҳақида сўрадим. Шунда Берлин шаҳар суди судьяси бир воқеани гапириб берди:\n– Берлин шаҳар судига ёш судья ишга келади, унга бир жиноят ишини кўриб чиқиш топширилади. Суд раиси ёш ҳамкасбимиз чиқарган ҳукм билан танишиб, таҳририй тузатишлар киритади. Такроран айтаман, асосий мазмунга таъсир қилмайдиган фақат таҳририй тузатишлар. Шундан кейин ёш судья юқори турувчи инстанцияга “менинг фаолиятимга аралашди” деган маънода шикоят қилади. Охири нима бўлди, биласизми? Ўн беш-йигирма йил ишлаган судья ишдан кетади...\nАлбатта, бу воқеа қайсидир маънода ачинарли. Лекин Президентимизнинг “...суд бирон-бир мансабдор шахснинг қўли етадиган идорага айланиб қолишига мутлақо йўл қўймаслик шарт. Шу сабабли суд ишларига аралашгани ёки судга босим ўтказгани учун жавобгарликни кучайтириш лозим” деган гапига ибрат қилиб олса бўлади. Токи бундан мансабдор шахслар ўзлари учун хулоса чиқаришсин.\nАдолатли жамият барпо этиш қонун устуворлигини таъминлашдан бошланар экан, демак, судлар мустақиллигига расманасига эришиш керакким, улар фаолиятига четдан бўладиган ҳар қандай аралашув жиноят деб баҳоланмоғи шарт. Жиноят бўлганда ҳам коррупция жинояти сифатида қаралмоғи зарур.\nЭътироф этиш жоизки, Ўзбекистон Респуб¬ликаси Президентининг 2016 йил 21 октябрдаги “Суд-ҳуқуқ тизимини янада ислоҳ қилиш, фуқароларнинг ҳуқуқ ва эркинликларини ишончли ҳимоя қилиш кафолатларини кучайтириш чора-тадбирлари тўғрисида” ҳамда 2017 йил 21 февралдаги “Ўзбекистон Республикаси суд тизими тузилмасини тубдан такомиллаштириш ва фаолияти самарадорлигини ошириш чора-тадбирлари тўғрисида”ги фармонлари тизимни янада демократлаштириш, фаолият самарадорлигини ошириш, аҳолининг одил судловга ишончини кучайтириш, жамиятда қонунийликни мустаҳкамлаш йўлида ташланган муҳим қадамлардан бўлди. Суд ҳокимиятининг мустақиллиги тўғрисидаги конституциявий нормаларга қатъий риоя этилишини таъминлашда муҳим роль ўйнади.\nНоми қайд этилган биринчи фармонда муҳим масала, яъни судьялик лавозимига биринчи маротаба беш йил муддатга ва кейин ўн йил муддатга, шундан сўнг муддатсиз даврга тайинлаш (сайлаш) назарда тутилди. Бу билан судьянинг мустақиллигини мустаҳкамлаш, қолаверса, касбига содиқ ва ҳалол ишлайдиган судьяларни рағбатлантириш механизми яратилди. Кейинги фармон эса судлар тузилмасини ҳамда судьялик лавозимларига номзодларни танлаш ва тайинлаш тизимини янада такомиллаштиришда муҳим аҳамият касб этди. Суд ҳокимияти мустақиллигининг конституциявий принципига риоя этилишини таъминлашга кўмаклашадиган Судьялар олий кенгаши ташкил этиш назарда тутилди.\nКўриб турганингиздек, соҳада ислоҳотлар босқичма-босқич, узвийлик асосида олиб борилмоқда. Давлат бошлиғи томонидан янада муҳим вазифалар кун тартибига қўйилмоқда. Маърузада таъкидланганидек, кейинги пайтда Халқ қабулхоналарига келиб тушаётган мурожаатларнинг аксарияти суд, прокуратура, ички ишлар идоралари фаолиятидаги камчиликларга тааллуқли бўлиб қолмоқда. Ушбу камчиликларни бартараф этиш учун, энг аввало, “Конституция ва қонунларга ҳурмат, ҳуқуқий онг ва маданият ҳар бир фуқаронинг, ҳар бир мансабдор шахс¬нинг ҳаёт ва фаолият тарзига айланмоғи керак”.\nЖиноят кодексида белгиланган туҳмат қилиш, яъни била туриб бошқа шахсни шарманда қиладиган уйдирмалар тарқатиш ёки ҳақорат қилиш, яъни шахснинг шаъни ва қадр-қимматини беодоблик билан қасддан таҳқирлаш жинояти учун оддий фуқаро қандай жавобгарликка тортиладиган бўлса, мансабдор шахс, айтайлик, ҳоким ҳам шундай жавобгарликка тортилиши лозим. Президент уқтирганидек, унга ҳеч ким “адвокатлик” қилмасин. Оддий фуқаролар кўз ўнгида адолат топталмаслиги, жиноят учун жазо ҳамма учун муқаррар бўлмоғи керак.\nДарҳақиқат, буюк мутафаккир Шарл-Луи Монтескьё айтганидек, шундай ҳақиқатлар борки, уларга ишонч уйғотишнинг ўзи камлик қилади, уларни ҳис этишга шароит ва имкон яратмоқ керак.\nМанба: “XXI asr” газетаси


«Алишер Навоий миллий фахримиз ва ифтихоримиз» – Kar24.uz\n«Алишер Навоий миллий фахримиз ва ифтихоримиз»\n07.02.2021 452 views0\nБуюк шоир ва мутафаккир Алишер Навоий таваллудининг 580 йиллигига бағишланади.\n“Бундан беш аср муқаддам ҳазрат Алишер Навоий: “Турк назмида чу мен тортиб алам, Айладим ул мамлакатни якқалам”, деб ёзган эди. Яъни ул зот она тили байроғини баланд кўтариб, бутун эл-улусни, юртларни шу байроқ остида бирлаштирдим, деб ифтихор қилган”\nМозийдан маълумки, ХV аср Турони замин тарихида Иккинчи Ренессанс гуллаб-яшнаган давр бўлиб, бу юксалиш бевосита Соҳибқирон Амир Темурнинг буюк хизматлари билан боғлиқ. Адолат устувор бўлган жамиятда тараққиёт шу даражага эришдики, у кунлар нафақат бизнинг халқимиз, балки бутун инсоният тарихининг энг шонли саҳифалари сифатида абадиятга муҳрланди. Шу йилларда ижтимоий ҳаётнинг барча жабҳасида қонун устуворлиги таъминланди, илм-фан,маданият ва санъат гуллаб яшнади. Ана шундай оламшумул даврниг буюк намояндаларидан бири Низомиддин Мир Алишер Навоий ҳазратлари адабиётнинг гултожи сифатида майдонга чиқди. Бу йил ҳалқимиз ана шу шавкатли фарзанди туғилган куннинг 580 йиллигини тантанали тарзда нишонланмоқда. Президентимиз Ш.М.Мирзиёевнинг 2020 йил 19 октябрда “Буюк шоир ва мутафаккир Алишер Навоий таваллудининг 580 йиллигини кенг нишонлаш тўғрисида”ги қарори эълон қилинди. Қарорга кўра юбилей тадбирларининг қамрови кенг бўлиб, унда миллатимизнинг дунё тамаддунига қўшган ҳиссаси, бугунги кунда юртимизнинг халқаро доирадаги мавқеи намойиш этилади. Албатта, аввало буюк шоирнинг таржимаи ҳолини билиш баробарида ижодини ўрганиш ҳар бир ватандошимизнинг инсоний бурчидир.\nАлишер Навоий 1441 йил 9 февралда Хуросон давлатининг пойтахти — ҳозирги Афғонистон ҳудудидаги Ҳирот шаҳрининг Боғи Давлатхона мавзесида дунёга келган. Алишернинг отаси Ғиёсиддин Кичкина Темурийлар салтанатининг содиқ мулозимларидан, бир муддат Сабзавор шаҳрининг ҳокими вазифасида ишлаган, онаси ҳам шу хонадон хизматидаги аёллардан – шаҳзодаларни тарбиялайдиган энагалардан бири эди. Навоийнинг ўзи бу ҳақда шундай ёзади:\nАлишер туғилган пайтда Хуросонда Соҳибқирон Амир Темурнинг ўғли, Мирзо Улуғбекнинг отаси Шоҳрух Мирзо ҳукмронлик қилаётган эди. Бу даврда Ҳирот йирик илм-фан вамаданият марказига айланганди. Ана шу муҳитда улғайган ёш Алишер уч-тўрт ёшларида шеър ёд ола бошлайди.\nАлишер тўрт-беш ёшларида мактабга борди. Олти ёшга тўлганида (1447 йили) Хуросон подшоси Шоҳрух Мирзо вафот этиб, Ҳиротда тож-тахт учун кураш авж олади. Шаҳар аҳли нотинчликлардан қочиб, ён-атрофдаги ҳудудларга кўчади. Ғиёсиддин Кичкина оиласи Ироқнинг Тафт шаҳрига келиб яшай бошлайди. Бу шаҳарда Алишер машҳур тарихчи, Амир Темур ҳаёти ва фаолиятини мухтасар ёритган асар – “Зафарнома” китобининг муаллифи Шарафиддин Али Яздий билан учрашди. Тасодифий учрашув чоғида буюк олим ёш Алишернинг зийраклигига, ақлу фаросатига қойил қолди. Бу суҳбат юз берганда бўлғуси шоир Қуръонни “Таборак” (“Мулк” сурасининг иккинчи номи) сурасигача ўқиган эди. Демак, Алишер олти ёшида Қуръоннинг йигирма саккиз порасини ўқиб туширган. Алишер 10-12 ёшларидан шеър ёза бошлаган. Тарихчи Хондамирнинг ёзишича, ёш Навоийнинг истеъдодидан мамнун бўлган мавлоно Лутфий, унинг:\nматлаъли ғазалини тинглаб: “Агар муяссар бўлса эди, ўзимнинг ўн-ўн икки минг форсий ва туркий байтимни шу ғазалга алмаштирардим…” дея таҳсин айтган эканлар.\n1452 йилга келиб Хуросонда бир қадар тинчлик ўрнатилди. Адолатпарвар Абулқосим Бобур (Шоҳрух Мирзонинг набираси, Бойсунғур Мирзонинг учинчи ўғли) Ҳирот тахтига ўтиради. Навоий оиласи яна Ҳиротга қайтиб келади. Ғиёсиддин Кичкина шоҳ хизматига киради. Кўп ўтмай, Абулқосим Бобур уни Сабзавор шаҳрига ҳоким қилиб юборади. Бироқ ҳаёт ёш Алишернинг олдига бошқа бир оғир мусибатни тайёрлаб қўйган эди. 1453 йили Ғиёсиддин Кичкина вафот этди. Отадан ажралган ўн икки яшар Алишер Абулқосим Бобур хизматига кирди.Темурийзодалардан бўлган Султон Ҳусайн (Умаршайх Мирзо авлодларидан) ҳам Алишер билан бирга Абулқосим Бобур саройида хизмат қилар эди. 1456 йилга келиб Абулқосим Бобур пойтахтни Ҳиротдан Машҳадга кўчирди. Алишер билан Ҳусайн ҳам у билан бирга Машҳадга бориб саккиз йил яшайди ва1464 йили шоир яна она шаҳри Ҳиротга қайтади. Бу шаҳар ҳамон Темурийлар салтанатининг йирик маданий марказларидан бири бўлиб, олиму фозиллар кўп эди. Навоий она шаҳрида ижод қилиб, обрў қозонишга умид боғлади. Бироқ 1459 йили ҳокимиятни эгаллаган Абусаид Мирзо (Мироншоҳ Мирзо авлодларидан, Бобурнинг бобоси) ўз пойтахтини Самарқанддан Ҳиротга кўчирганди. Навоий Ҳиротда илму маърифат аҳли билан тиғиз алоқалар ўрнатди. Тасаввуф оламининг йирик шайхларидан Абдураҳмон Жомий билан ҳам шу йилларда танишди. Бироқ подшоҳнинг рўйхушлик бермагани охир-оқибат Алишерни тағин Хуросонни тарк этишга мажбур қилди. Таҳсилини чуқурлаштириш, илм ўрганиш мақсадида салтанатнинг бош шаҳри Самарқандга жўнатилди. Навоий 1466 йили Самарқандга келди.\nЎша даврларда ҳақиқий шоир бўлиш учун илгари яшаб ўтган қаламкашлардан 20 минг, замондошлар ижодидан 10 минг мисрани ёддан билиш талаб қилинган. Навоий йигитлик айёмида 50 минг мисрадан ортиқ шеърни ёд олганини “Муҳокамат ул-луғатайн” асарида шундай ёзади: “Йигитлигим замони ва шабоб айёми авонида кўпроқ шеърда сеҳрсоз ва назмда фусун пардоз шуаронинг ширин ашъори ва рангин адабиётидин эллик мингдан ортуқ ёд тутубмен ва алар завқ ва хушҳоллигидин ўзумни овутубмен”.\nНавоий Самарқандда таълим олган пайтларда нақшбандия тариқатининг Баҳоуддин Нақшбанддан кейинги энг йирик пешвоси Хожа Убайдуллоҳ Аҳрор Валийнинг мавқеи бу ерда ниҳоятда баланд эди. Тарихий маълумотларга кўра, Навоий Самарқандга келган вақтда (1466 йили) Абдураҳмон Жомий Хожа Аҳрор билан учрашиш учун атайлаб Ҳиротдан Самарқандга келиб кетади.\nАлишер ана шундай маънавий-маърифий марказда 1469 йилнинг бошларигача яшади. Бу даврда у Мовароуннаҳр ҳаётини яқиндан ўрганди, она халқининг асосий қисми истиқомат қиладиган юртга чексиз меҳр қўйди. У бу меҳрни кейинчалик “Хамса”нинг охирги достони – “Садди Искандарий”да Искандарнинг Мовароуннаҳр, жумладан, Самарқандни забт этишини тасвирлаш баҳонасида ўта самимий баён этди.\nАйни камолот босқичида турган 28 ёшли йигитнинг қизғин сиёсий, маданий-маърифий фаолияти Ҳирот ҳукмдори Абусаид Мирзонинг вафоти (1469 йил бошлари)гача давом этади. Темурийзодалар ўртасида яна тахт учун қизғин кураш авж олди. Бу курашда неча йиллардан буён тахт орзусида юрган Султон Ҳусайн Мирзонинг қўли баланд келди. У кўп ўтмай, Ҳирот тахтини эгаллади.\nСултон Ҳусайн билан Алишер Навоий мактабда бирга ўқиган, Абулқосим Бобур саройида бирга хизмат қилган қадрдон дўстлар эди. Улар: “Қачонки бахт бизга кулиб боқса, дўстлигимизга содиқ қолиб, ўзаро ҳамкор бўламиз”, дея аҳду паймон қилган эдилар. Ана шу ваъдага мувофиқ, Султон Ҳусайн Самарқандга – дўсти Алишер Навоийга махсус мактуб йўллаб, уни Ҳиротга – сарой хизматига даъват этди. Навоий тезлик билан Ҳиротга етиб келди. 1469 йилнинг апрелига тўғри келган Рамазон ҳайити муносабати билан дўсти Ҳусайнни муборакбод этар экан, Навоий унга тахтни эгаллаши билан қутлаб битган “Ҳилолия” қасидасини ҳам тақдим этади.\nСултон Ҳусайн Навоийни муҳрдорлик лавозимига тайинлади. Муҳрдорлик муҳим лавозим бўлиб, давлатнинг барча ҳужжатлари у орқали расмийлаштириларди. То Навоий имзо қўйиб, муҳр босмагунича бирорта ҳужжат қонуний кучга кирмас эди. Шоир шу вазифада туриб, Хуросон давлатини мустаҳкамлаш, мамлакатни адолатли бошқариш, эл-юрт манфаатлари йўлида хайрли ишларни амалга ошириш, илм-фан, касбу кор ва ҳунарларни ривожлантиришда подшоҳга яқиндан ёрдам берди. Бироқ шоир ижод ўтида ёнарди. Давлат хизмати унинг эркин қалам тебратишига вақт қолдирмас эди. Шунинг учун кўп ўтмай, Навоий муҳрдорлик вазифасидан истеъфо берди. Ўрнига туркий ва форсий тилларда ижод қилган зуллисонайн шоир Амир Шайхим Суҳайлий тайинланди.\nСултон Ҳусайн Навоийнинг иштирокисиз давлат ишларини кўнгилдагидек олиб бориши мушкул эди. Давлат бундай донишманд, оқил, одил шахсга, халқ орасида улкан обрў-эътиборга эга зотга муҳтож эди. Шунинг учун 1472 йили Султон Ҳусайн Мирзо, Навоийнинг норозилигига ҳам қарамай, уни амир, яъни вазир қилиб тайинлади ва унга амири кабир унвонини берди. Бу унвон шоир умрининг охиригача сақланиб қолди.\nНавоий шахсий даромадлари ҳисобидан кўплаб иморатлар қурдирди. Улар орасида мадрасалар, хонақоҳлар, масжидлар, шифохоналар, мақбаралар, кўприклар, тўғонлар, ҳаммомлар бор. Ҳиротдаги “Низомия”, “Ихлосия” мадрасалари, “Халосия” хонақоҳи, “Шифоия” табибхонаси, Марв, яъни ҳозирги Туркманистоннинг Мари шаҳридаги “Хусравия” мадрасаси Навоий қурдирган энг машҳур меъморий ёдгорликлар ҳисобланади. Тарихчи олим Давлатшоҳ Самарқандий Алишер Навоийни давлат арбоби сифатида қуйидагича эътироф этади: “ Бу улуғ амир дину давлат ҳомийси, шариат ҳамда миллатнинг пушти паноҳидир”. Шоир «Вақфия» асарида ўзининг бинокорлик ва хайрия ишларига якун ясаб, ўз-ўзига ҳисоб берган. Тарихчиларнинг ёзишича, Навоий деҳқончилик ишларини йўлга қўйиб, жуда яхши натижаларга эришган. Улуғ Амир даромадининг кўп қисмини хайрли ишларга сарф қилган. Тарихчи Хондамир ёзишича Навоий 52та работ, 20та ҳовуз,16та кўприк, бир қанча тўғон, ариқ, ҳаммом, масжид-мадрасаларни барпо қилган. Алишер Навоий ҳақидаги манбаларда шоир ўзи қурдирган мадраса, шифохоналарни керакли жиҳозлар билан жиҳозлатган, фаолият бошлаган биноларни мударрислар, табиблар ва бошқа ходимлар билан таъминлаган. У улуғ зот ўқитувчи ва талабалар, шифокорлар фаолияти давомида ойлик маош, озуқа, кийим-бош, талабалик нафақаси олишлари учун вақф ерлари ажратилишини йўлга қўйган, уларнинг фаолиятини эса ўзи назорат қилиб турган. Навоий ўз жамғармаси ҳисобидан Ҳиротда ва бутун Хуросон мамлакатида ана шундай 300 дан ортиқ иншоотлар қурдирган. Шунингдек, Навоий турли соҳа олимларига ҳомийлик қилиб, ўнлаб илмий рисолалар битилишига бевосита сабабчи бўлган. Мутафаккир бобомиз тадбиркор, ишбилармон бўлиш баробарида илм-фанни ҳам эъзозлаган.\nШоир куч-қувватга тўлган айни ўттиз беш ёшида, яъни 1476 йили вазирлик лавозимидан ҳам истеъфо берди. Бироқ у мансабдан воз кечган бўлса ҳам, Султон Ҳусайн саройининг энг нуфузли кишиларидан бири бўлиб қолаверди.\nИлм, адабиёт, санъат ва ҳунар аҳли Навоийни ўзларининг чинакам ҳомийси деб билар эди. Кўплари ёзган асарларини ана шу улуғ амирга бағишлар эди. Ғиёсиддин Хондамир “Макорим ул-ахлоқ” асарида шундай китоблардан қирққа яқинини санаб ўтади. Масалан, ҳазрат Абдураҳмон Жомий авлиёлар ҳақидаги тазкираси “Нафаҳот ул-унс ва мин ҳазорат ул-қудс”ни 1475-1476 йили шогирди Навоийнинг илтимоси билан яратган. Ўз даврининг йирик адабиёт назариётчиси Атоуллоҳ Ҳусайнийнинг 1493 йили битилган аруз ва бадиий санъатлар ҳақидаги “Бадойиъ ус-санойиъ” асари ҳам Навоийнинг жиддий талаби ва рағбати билан қоғозга туширилган.\nТахминан 1472–1476 йиллар орасида Навоий ўзининг биринчи девони “Бадойиъ ул-бидоя”ни тузган эди.\nНавоий “Хамса”ни мисли кўрилмаган бир қисқа муддатда ёзиб тугаллайди.\nЭмас осон бу майдон ичра турмоқ, Низомий панжасига панжа урмоқ.\nКерак шер олдида ҳам шери жанги,\nAгар шер ўлмаса, бори паланги.\n1483 йили бошлаган ишини 1485 йили ниҳоясига етказади.\n“Хамса” фақат Навоий ижоди ёки биргина ўзбек адабиётининг чўққиси эмас. У Шарқ адабиёти, шунингдек, жаҳон сўз санъатининг ҳам энг буюк бадиий обидаларидан бири ҳисобланади. “Хамса” яратилиши билан ўзбек адабиёти жаҳоннинг юксак поғоналарига кўтарилган адабиётларидан бирига айланди.\n“Хамса”ни тугаллаб, Навоий уни Султон Ҳусайн Мирзога тақдим этганида шоҳ шоирни отга миндириб, бир неча қадам ўзи пиёда отни етаклади. Бу нодир воқеа Темурий ҳукмдорнинг миллий адабиёт қадрини нақадар юксак баҳолай олганидан далолат беради.\nБуюкларга ҳеч қачон осон бўлмаган. Навоийнинг халқ орасидаги обрў-эътибори ҳам, шоҳ олдидаги мавқеи ҳам айрим кимсаларни хурсанд қилмас эди. Шоирнинг ашаддий душманларидан бири Маждиддин Муҳаммад бўлиб, Султон Ҳусайн Мирзо тахтни эгаллаганидан кейин уни парвоначи лавозимига тайинлади. Мудом адолатга зид ишларни амалга оширганини, халқдан зўрлик билан тўпланган маблағни айш-ишратларга сарфлаганини улуғ мутафаккир подшоҳга тушунтириб, Маждиддинни лавозимидан четлаттирган эди. Бу улар ўртасидаги келишмовчиликни янада кучайтирди.\nСултон Ҳусайн хазинасида молиявий танглик юзага келган маҳалда Маждиддин яна йўлини қилиб, шоҳнинг пинжига кириб олди. У Султон Ҳусайнга: “Ҳуқуқ беринг, мен оз фурсатда халқдан йиғиб келай ўша маблағни”, деди. Шундай қилди ҳам. Шу баҳона у шоҳнинг ишончини қозониб, яна вазирлик лавозимини эгаллаш ҳаракатига тушди. Бу мақсадига етиши учун эса, қандай қилиб бўлмасин, Навоийни Ҳиротдан узоқлаштириши зарур эди. Бунинг ҳам йўли топилди. Султон Ҳусайн Мирзо Навоийни Хуросон давлатининг ғарбий чегараларида жойлашган узоқ Астрободга ҳоким қилиб тайинлади.\nНавоий ҳаётининг сўнгги 15 йили ниҳоятда қизғин ижод даври бўлди. Меросининг каттагина қисмини айнан шу — 45 ёшдан кейин яратди. Биринчидан, шоир давлат ва жамият ишларидан бир қадар фориғ бўлди. Иккинчидан, унинг асарлари яратилиши кетма-кетлигига назар ташлайдиган бўлсак, муаллиф шошилиб, улгуриб қолишга интилиб ишлагани маълум бўлади. “Хамса”дан кейин шоир “Зубдат ут-таворих” асарини ёзди.\n1488-1489 йиллари Навоийнинг устози Саййид Ҳасан Ардашер вафот этди. Бу пайтда ҳам шоир Ҳиротдан йироқда эди. Орадан икки йил ўтганидан кейин, яъни 1490 йили у “Ҳолоти Саййид Ҳасан Ардашер” асарини битиб, бу ажойиб инсоннинг фазилатларини бағоят меҳр билан баён этди.\n1492 йили Навоийнинг бошига яна бир оғир мусибат тушди. Пири ва устози Абдураҳмон Жомий вафот этди. Навоий пири ва устози учун соҳиби аза бўлди. Жомийнинг йил ошида замонасининг машҳур воизи Ҳусайн Воиз Кошифий Навоийнинг пири ва устозига бағишлаб битган машҳур марсиясини Султон Ҳусайн ҳузурида қироат билан ўқиб турди. Устози вафотидан икки йил ўтиб, яъни 1494 йили Навоий пири ҳақида “Хамсат ул-мутаҳаййирн” (“Беш ҳайрат”) асарини битди.\n1493 йили шоир яна бир суянган тоғи, мураббийи, дўсти, замонасининг улуғ фозилларидан Паҳлавон Муҳаммаддан айрилди. “Ҳолоти Паҳлавон Муҳаммад” асари ана шу улуғ зот хотирасини абадийлаштириш мақсадида қоғозга туширилди.\nШоир ўзи битган ҳар бир сатрнинг қадрига етадиган ижодкор эди. Ўша даврда расм бўлганидек, Навоий ҳам ўзининг Султон Ҳусайнга, шаҳзодаларга, устозлари, биродарлари, қадрдонларига йўллаган мактубларини жамлаб, “Муншаот” (“Мактублар”) тўпламини тузди.\n1495-1496 йиллари Навоий Жомийнинг “Нафоҳат ул-унс ва мин ҳазарот ул-қудс” тазкирасига жавобан туркийда “Насойим ул-муҳаббат ва мин шамойим ул-футувват” (“Улуғлик хушбўйликларини таратувчи муҳаббат шаббодалари”) асарини яратди. Сўфийлар ҳақидаги бу тазкираХV аср иккинчи ярмигача яшаб ўтган 770 нафар шайх (Жомий асарида 618) ва авлиё аёллар (35 нафар) ҳақида маълумот берувчи бой манба ҳисобланади.\nКишининг болалигида кечган фикр-ўйлари, тасаввур ва орзу-интилишлари, замонлар ўтиб қайтадан авжланиши, инсон яна ўша кўп йиллар илгариги ниятларини амалга ошириш тараддудига тушиб қолиши мумкин экан. Навоий умрининг сўнги йилларида – 58-59 ёшларида, яъни 1498-1499 йиллари “Лисон ут-тайр” (“Қуш тили”) достонини битиши ҳам худди шундай туйғулар оқимининг самараси эди. Чунки Алишер Навоий болалигида улуғ шоир Фаридиддин Атторнинг “Мантиқ ут-тайр” достонини тўлиқ ёд олган эди. Умр адоғида эса унинг таъсиридаги “Лисон ут-тайр” (асарда “Фоний” тахаллусини қўллаган) дунёга келди.\nНавоий ўзбек шеъриятини тамоман янги поғонага олиб чиқди. У форсийда битилган шеърларини “Девони Фоний”га, туркийда ёзилган шеърларини эса “Хазойин ул-маоний” (“Маънолар хазинаси”) деган тўрт мустақил девондан иборат мажмуага жамлади. “Хазойин ул-маоний”га тартиб бериш 1491-1492 йиллари бошланган эди. Бу кенг кўламли жиддий иш 1498-1499 йилларгача давом этди.\nУлуғ зотнинг мухлислари унинг асарларини бир китобга жамлаб, “Куллиёт” ҳам тузишди. Навоий ана шу “Куллиёт” учун кириш тарзида “Муножотнома” насрий асарини ёзди.\nНавоий буюк асарлари билан туркий тил ҳам жаҳондаги буюк адабиёт яратишга лойиқ бир лисон эканини исботлади. Бу фикрнинг назарий исботи сифатида 1499 йили “Муҳокамат ул-луғатайн” (“Икки тил муҳокамаси”) рисоласи дунёга келди.\n1499-1500 йиллари “Сирож ул-муслимин” (“Мусулмонлар чироғи”) асари битилди.\nНавоий умрининг сўнгида ахлоқий-панднома руҳидаги “Маҳбуб ул-қулуб” (“Кўнгилларнинг севгани”) асарини ёзди. 1500 йили битилган бу китоб Навоийнинг энг йирик асари ҳисобланади. Унда мутафаккирнинг узоқ йиллик ҳаётий хулосалари ўта таъсирчан баён этилган.\nНавоий 1501 йил 3 январь куни Ҳиротда вафот этди. Навоий яратган ўлмас асарлар туганмас маънавий мулк сифатида абадий қолди. Ўзбек халқи бу бой мерос билан ҳақли равишда дунёдаги буюк адабиёт яратган миллатлар қаторидан жой олди. Туркий оламда ундан олдин ҳам, кейин ҳам бундай буюк соҳиби қалам чиққани йўқ. Буюк мутафакирнинг “ Мир- Амир, Амри ул-муқарраб – Подшоҳга энг яқин амир, Амири кабир – Улуғ амир, Шамс ул-миллат – Миллат қуёши, Низомиддин – Дин низоми” дея замондошлари томонидан эътироф этилганлигининг ўзи биз авлодлар учун буюк намуна тимсолидир. Олимларнинг тахлилий маълумотларига кўра Пушкин ўз асарларида 21197 та бетакрор сўз ишлатган, Шекспир салкам 20 мингта, Сервантес мингтага яқин, Алишер Навоий эса 1 миллион 378 минг 660 та бетакрор сўз ишлатган. Боиси, буюк бобомиз фақат туркий эмас, форсий, арабий, урду, хитой, мўғул ва бошқа тиллардаги сўзлардан ҳам маҳорат билан фойдаланган.\nҲазрат Алишер Навоий жаҳон адабиётининг даҳо шоири сифатида эътироф этилади. У васф этган мавзулар доираси, асарларининг сўз хазинаси ва юксак маҳорати шундай унвонни тасдиқлайди. Буюк шоирнинг асарлари дунёнинг барча йирик тилларига таржима қилинган. Алишер Навоий жаҳон маданиятининг мумтоз вакиллари сафидан ўрин олган. Албатта, Ҳазрат Алишер Навоий ҳайкаллари Япониянинг Сока университети ҳовлисида, Москва ва Боку шаҳарларида қад кўтарганлиги туркий забон халқлар учун фахрдир.Унинг асарлари жаҳондаги юзлаб тилларга таржима қилинган. Дунё аҳли унинг асарларида тараннум этилган олижаноб ғоялар, фалсафий мушоҳадаларидан завқ олиб, шоирга эҳтиром бажо келтирмоқда.\nРеспублика Маънавият ва маърифат маркази Тўрткўл туман бўлинмаси раҳбари Жонибек Сеттиев\nШымбайда нызам талапларын орынламаған банктың лаўазымлы шахслары жәриймаға тартылды\n«Қарақалпақ суў тәмийнаты» ЖШЖ Хожели районы филиалы баслығы өзгерди


Келажак телевидениеси аллақачон бозорда тақдим этилган ва барча истовчилар уни кўришлари мумкин. У itv.(itv.uz) деб номланади.\nitv’дан интерактив ТВ билан Сизга энг оммабоп 70га яқин рақамли сифатдаги телеканаллар ва HD шаклидаги 10дан ортиқ каналлар мунтазир. Хизмат электрон дастурга кириш имконини беради. Бу эса сизни қизиқтирган телелойиҳалар вақтини аввалдан кузатиб бориш каби ишдан озод қилади. Бундан ташқари, кўрсатувни тўхтатиб қўйиш, бошидан кўриш ёки керакли жойидан кузатишингиз мумкин. Шунингдек itv Сиз учун ҳафта давомида эфир архивини сақлаб қўяди. Бу Сиз исталган вақтда ўтказиб юборилган телекўрсатувни томоша қилишингизга жуда ҳам яхши имконият.\nitv кўплаб телеканалларни томоша қилиш имконидан ташқари, бу – ҳақиқий уй кинозали ҳамдир. Бизнинг медиа портал 11 мингдан ортиқ турли жанрлардаги бадиий фильм ва сериаллар, мультфильмлар, билим орттиришга хизмат қилувчи ҳамда таълим дастурларини кўриш имконини беради. Нафақат яхши, балки сифатли кино ихлосмандлари учун ITV фильмларни HD ва 3D шаклларида тақдим этади. Эндиликда энг ёрқин ранглар ва қизиқарли вазиятларни кичик деталларда ҳам кўриш имкони бор. ITV’нинг жуда ҳам бой контенти ҳаттоки диди жуда нозик инсонларга ҳам маъқул келади.\nМобил серфингнинг барча ишқибозлари учун эса itv смартфонда ҳам мавжуд! Иловани Google Play ёки App Store’дан юклаб олинг, рўйхатдан ўтинг ҳамда ўз қурилмангизда itv’дан интерактив телевидениедан баҳра олинг. Илова интерфейси жуда оддий, шунинг учун уни ҳаттоки ёш бола ҳам бемалол ишлатиши мумкин. Иловада шунингдек томоша қилиш учун барча 70та канал, ҳамда видео клубнинг барча контенти мавжуд. У фильмлардан ташқари маҳаллий ва хорижий ижрочиларнинг энг сўнгги мусиқа асарлари ва клипларини ҳам таклиф қилади.


Қўқондаги "ободонлаштириш"га норозилик кучаймоқда\nҚўқонни ободонлаштириш иддаоси билан уйи бузиб ташланган аëл норозилик учун ўз жонига қасд қилишдан ўзга йўл тополмаган кўринади.\nЖорий йилнинг 16 апрел куни қўқонлик бир аёл ўз уйининг ноқонуний бузилганига норозилик сифатида шаҳар хокимлиги биноси олдида қон томирларини кесиб ўз жонига қасд қилди.\nҚўқонлик аёлнинг 16 апрел кунги норозилик акциясига гувоҳ бўлган Носир аканинг Озодликка маълум қилишича, ўз жонига қасд қилган аёл тирик қолган.\nНосир ака: Уч аëл кўчларини КамАЗга юклаб олиб келди. Ўша пайтда мен Қўқон хокимияти олдида эдим. Аёллар КамАЗни тўхтатиб¸ юкларини тушираяпти. Ҳокимиятнинг бу ëнида.\nОзодлик: Ҳокимият биносининг олдида бўлаётган гапми бу?\nНосир ака: Берироқда. Ҳокимиятнинг биносига йўл тўсилган. Ремонт қилаяпти у ëқни. Аёллар КамАЗга уйларидаги уй жиҳозларини юклаб олишган, кейин улар уйининг юкларини машинадан тепиб тушираяпти. Иккита аëл тепада турибди. Ҳокимиятнинг бу юзида ўзларининг юкларини ерга қараб тушираяпти. Яна битта аёл, югуриб¸ бақириб ўзининг қўлларини кесаяпти пичоқ билан. Норозилик намойиши бўлса керак бу. Кейин мен аёлнинг қўлини кўрдим, 5-6 жойи кесилган эди.\nОзодлик: Қўли қонмиди?\nНосир ака: Қон. Битта қўлида пичоқ. “Яқинлашма. Нима қилма” деган гапларни айтиб, милиционерларга бақираяпти. Яна нималардир деяпти. Ҳамма гапини аниқ эшитмадим. Кейин икковини ҳам милициялар нима қилиб олиб кетишди.\nОзодлик: Тез ëрдам чақиришмадими?\n- Йўқ, шундай учовини ҳам мажбурлаб Матизга тиқиб милицияхонага олиб кетди. Ёш-ëш жувонларнинг қўлларидан тортиб, мажбурлаб КамАзнинг устидан олиб тушди. Кейин жувонларни машинага тиқиб олиб кетишди, дейди воқеа гувоҳларидан бири қўқонлик Носир ака.\nОзодлик ўз жонига қасд қилган қўқонлик аёлнинг тақдири билан қизиқиб, Қўқон шаҳридаги шифохоналарга қўнғироқ қилди. Бироқ аниқлашимизча, ушбу аёл шифохонага ётқизилмаган.\nМустақил манбаларга кўра, аёлга амбулатория шароитида тиббий ёрдам кўрсатилган ва аёл тирик қолган.\nОзодлик аёлнинг исми-шарифини аниқлашга муваффақ бўлмади. Маълум бўлишича, қўқонлик уч аёл ўз уйларининг бузилишига норозилик сифатида, уй жиҳозларини КамАЗга юклаб Қўқон шаҳар хокимлиги биноси олдига олиб келиб ташлаганлар. Бунга милиция ходимлари ҳалақит бергач, аёллардан бири вена томирларини кесиб, ўз жонига қасд қилган.\nҚўқонлик Эргаш Қўшматовга кўра, кейинги пайтда бу аёллар сингари уйлари бузилаётган қўқонликлар кўпчиликни ташкил қилади.\n- Жаноб президент келди. Келиб туриб деҳқон бозорини¸ кейин Ички ишлар бўлимининг янги қурилган катта ҳашаматли иморатини кўриб кетди. У келиб кетгандан кейин жадаллаб кетди реконструкция. Қўқонда ҳозир жуда кучли реконструкция кетаяпти. Кўчалар кенгайтирилаяпти¸ иморатлар бузилаяпти. Ҳамма ерда ободончилик. Ўша президентимизнинг қарори бўйича шу нарса кетаяпти. Шаҳарнинг генералный реконструкциясини қилишди. Мана шу реконструкцияга тушган ҳамма иморатлар бузилаяпти шаҳар бўйича. Шаҳарда бир жойда эмас¸ бутун шаҳарда бузилаяпти ҳозир уйлар, дейди Эргаш Қўшматов.\nҚўқонликларнинг сўзларига кўра, аксар ҳолатларда турар-жойлар ноқонуний бузилган ва кўпчилик аҳоли бузилган уйлари учун етарли миқдорда товон пули ололмаган.\nЭргаш Қўшматовга кўра, жорий йилнинг айни қиш чилласида одамларнинг уйларини бузиб, ўзларини кўчага ҳайдашган¸бироқ одамлар бунга норозилик билдириб, хокимлик буйруғига бўйсунмаганлар.\n- Гап шундаки¸ қиш вақтида булар шошиб қолди¸ қишда булар ҳаммани кўчириб юбориб¸ уйдагиларни кўчириб қандайдир бўшаган иморатларга жойлаштирмоқчи бўлишди. Аммо халқ бирортаси рози бўлмади. Бирортаси кетмади. Ҳеч қайсинисини мажбур қилиб кўчира олишмади, дейди Эргаш Қўшматов.\nҚўқондаги ободонлаштириш ишлари бошланиши оқибатида шаҳардаги марказий бозорда фаолият юритиб келган 134 нафар тадбиркор ҳам бир қанча миллион сўм турадиган мол-мулкидан ажралиб қолди.\nОзодликка маълум бўлишича, қўқонлик тадбиркорларнинг кўпчилиги ўз ҳақини талаб қилиб, судга мурожаат қилишмоқда.\nШулардан бири тахминан 50-60 миллион сўмлик мол-мулкидан ажралган Баҳром Мадаминовдир.\n- Менинг дўконим ноқонуний бузилганлиги учун ҳозир Ички ишлар бўлимида жиноят иши қўзғатилган. Тергов жараëни ҳали давом этаяпти. Жиноят иши қўзғатиш ҳақида ариза ташлаган эдик шаҳар ҳокимлигига. Шаҳар ҳокимлиги Ички ишлар бўлимига чиқариб мулкимизни ноқонуний бузганлар устидан жиноят иши қўзғатган. Ҳозирда жиноят иши тугатилгани йўқ, дейди Баҳром Мадаминов.\nЭргаш Қўшматовнинг ҳам хусусий аптека биноси бузилиши шарт бўлган бинолар рўйхатида. Лекин Эргаш Қўшматовга кўра, у аптекасининг бузилишига қаршилик билдираяпти.\n- Бизнинг аптекамиз ҳам бор. Буза олгани йўқ. Бузилган уйларнинг ўртасида қаққайиб турибди. Мен “То менга Ўзбекистон қарорлари бўйича пулини бермагунича¸ 97-модда бу¸ бузмайсизлар” дедим. Тамом турибди чўққайиб. То пулини бермагунча мен буздиргани қўймайман. Агар бузишса¸ мурожаат қиламан юқорига. Сизларга хабар бераман. Бутун дунëга жар соламан, дейди Эргаш Қўшматов.\nМаълум муддат аввал қўқонлик 73 нафар тадбиркор Ўзбекистон раҳбарларига мактуб йўллаб, ноқонуний равишда мол-мулкидан, иш жойидан, даромад манбаидан маҳрум бўлганликларини ёзиб, агар ҳақ-ҳуқуқлари қонун йўли билан ҳимоя қилинмаса, президент девони олдида очлик эълон қилишларини билдиришган эди. Шу пайтгача тадбиркорларнинг талаблари қондирилмаган.\nОзодлик Қўқондаги ободонлаштириш ишлари борасида маълумот олиш мақсадида Қўқон шаҳар ҳокимлигига мурожаат қилди. Ҳокимлик ходими бу борадаги ишларга шаҳар ҳокими ўринбосари Дилшодахон Мирзажонова маъсул эканини ва ундан саволларимизга жавоб олишимиз мумкинлиги айтиб, унинг иш ва уяли телефон рақамларини берди.\nБиз Дилшодахон Мирзажонованинг иш кабинетидаги телефонига қўнғироқ қилдик. Телефон гўшагини ёш бир йигит кўтарди.\nОзодлик: Мен радиодан журналист Меҳрибон Бекиева эдим. Сиз ким бўлиб ишлайсиз?\n- Мен бу ерга ëрдам бергани келган эдим. Қарашиб юборгани.\nОзодлик: Қарашиб юборгани келган одам ҳоким ўринбосарининг телефон гўшагини кўтарадими?\n- Энди бошқа одам бўлмагандан кейин кўтаришга тўғри келадику. Ўзлари чиқиб кетгандилар. Бу ерда бошқа ҳеч ким йўқ. Мен эса бу ерда ишламайман, деди Қўқон шаҳар хоким ўринбосарининг иш телефони гўшагини кўтарган йигит.\nКейин Мирзажонова хонимнинг уяли телефонларига қўнғироқ қилиб, ўзимизни танитдик, аммо у телефон гўшагини дарҳол қўйиб қўйди.\nМаълум бўлишича, Қўқондаги ободонлаштириш ишлари президент Ислом Каримов томонидан имзоланган 2008 йил 5 майдаги 860- сонли "Фаргона ва Қўқон шаҳарларини 2008-2012 йилларда реконструкция килиш, ободонлаштириш ва ижтимоий инфраструктурасини ривожлантириш бўйича чора- тадбирлар" дастурига мувофиқ амалга оширилаяпти.


Новосибирскдаги диний маросимлар хизматлари бюроси iPhone кўринишидаги қабр тоши таклиф қилмоқда\n22:18 / 27.05.2016\nНовосибирскда "Белый тополь" кўргазмасида диний маросимлар хизматлари кўрсатувчи компаниялардлан бири iPhone 4 кўринишидаги қабр тошини намойиш қилди. Бу ҳақда "Комсомольская правда" нашри хабар бермоқда.\nҚабр тоши украин базальтидан яратилди. Унинг нархи 35 минг рублни, ўрнатиш бўйича хизмат ҳақи эса 30 минг рублни ташкил қилади. Бундай қабр тошидан Красноярскдаги буюртмачига юборилган.\nҚабр тоши iPhone 4’нинг аниқ нусхаси бўлиб, унда нафақат смартфон билан мутаносиблик, балки орқасида ҳақиқий смартфондагидек ёзувлар ҳам мавжуд.\n"Тўғрисини айтсак, биз бу ғояни "ВКонтакте"дан олдик. У ерда кимдир шунга ўхшаш фотоколлаж қилибди, бу эса мижозларимиздан бирига ёққан ва биз унга iPhone кўринишидаги қабр тошини ясаб бердик", деб айтди нашрга бюро директори Павел Калюк.\nБундай хизматни тақдим қилувчи фирманинг номи ошкор қилинмаган, бироқ маълумотларга кўра, Калюк Новосибирскдаги "Автограф" МЧЖга бошчилик қилади. Корхона ёдгорликлар учун тошни кесиш, ишлов бериш ва безаш билан шуғулланади.\nАввалроқ Apple раҳбари Тим Кук Амстердамдаги тадбирда 1670 йилда чизилган суратда iPhone тасвирини кўргани ҳақида сўзлаб берганди.